EL Επίσημη Εφημερίδα της Ευρωπαϊκής Ένωσης L 109/44

ΑΠΌΦΑΣΗ (ΕΕ) 2015/658 ΤΗΣ ΕΠΙΤΡΟΠΉΣ

της 8ης Οκτωβρίου 2014

σχετικά με το μέτρο ενίσχυσης SA.34947 (2013/C) (πρώην 2013/N) που προτίθεται να εφαρμόσει το Ηνωμένο Βασίλειο με σκοπό τη στήριξη του πυρηνικού σταθμού ηλεκτροπαραγωγής Hinkley Point C

[κοινοποιηθείσα υπό τον αριθμό C(2014) 7142]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,

Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τις εν λόγω διατάξεις (1), και έλαβε υπόψη τις παρατηρήσεις τους,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Σε συνέχεια των επαφών που προηγήθηκαν της κοινοποίησης, οι αρχές του Ηνωμένου Βασιλείου κοινοποίησαν μέτρα στήριξης του νέου πυρηνικού σταθμού ηλεκτροπαραγωγής Hinkley Point C («HPC») στις 22 Οκτωβρίου 2013 με ηλεκτρονική επιστολή, η οποία πρωτοκολλήθηκε από την Επιτροπή αυθημερόν.

(2) Η Επιτροπή κίνησε επίσημη διαδικασία έρευνας σχετικά με τα κοινοποιηθέντα μέτρα στις 18 Δεκεμβρίου 2013, για τον λόγο ότι είχε σοβαρές αμφιβολίες ως προς το συμβιβάσιμό τους με τους κανόνες κρατικών ενισχύσεων.

(3) Η απόφαση της Επιτροπής να κινήσει τη διαδικασία («απόφαση για την κίνηση διαδικασίας») δημοσιεύτηκε στον διαδικτυακό τόπο της Γενικής Διεύθυνσης Ανταγωνισμού στις 31 Ιανουαρίου 2014 και στην Επίσημη Εφημερίδα της Ευρωπαϊκής Ένωσης στις 7 Μαρτίου 2014. Η Επιτροπή κάλεσε τα ενδιαφερόμενα μέρη να υποβάλουν παρατηρήσεις.

(4) Το Ηνωμένο Βασίλειο (ΗΒ) υπέβαλε τις παρατηρήσεις του σχετικά με την απόφαση για την κίνηση διαδικασίας στις 31 Ιανουαρίου 2014.

(5) Η Επιτροπή έλαβε παρατηρήσεις από ενδιαφερόμενα μέρη. Τις διαβίβασε δε εν συνεχεία στο ΗΒ, παρέχοντάς του τη δυνατότητα να απαντήσει. Οι παρατηρήσεις του ΗΒ ελήφθησαν στις 13 Ιουνίου και στις 4 Ιουλίου 2014.

2. ΠΕΡΙΓΡΑΦΗ ΤΩΝ ΜΕΤΡΩΝ

2.1. ΣΥΜΒΑΣΗ ΕΠΙ ΔΙΑΦΟΡΑΣ

(6) Το κοινοποιηθέν μέτρο συνίσταται, κατά κύριο λόγο, σε σύμβαση επί διαφοράς («CfD») η οποία παρέχει στήριξη εσόδων κατά τη φάση λειτουργίας του HPC. Το Ηνωμένο Βασίλειο είχε αρχικά κοινοποιήσει επενδυτική σύμβαση, η οποία ορίστηκε ως μια πρώιμη μορφή της σύμβασης επί διαφοράς. Επειδή οι διαπραγματεύσεις διήρκεσαν περισσότερο απ' ό,τι είχε προβλεφθεί μεταξύ του ΗΒ και της εταιρείας στην οποία ανήκε εξολοκλήρου η δικαιούχος κατά τον χρόνο έκδοσης της παρούσας απόφασης, δηλαδή της EDF Energy plc («EDF»), η επενδυτική σύμβαση αντικαταστάθηκε πλήρως από μια CfD. Η EDF είναι η θυγατρική της γαλλικής εταιρείας ηλεκτρικής ενέργειας Electricité de France στο ΗΒ.

(7) Η δικαιούχος είναι η NNB Generation Company Limited («NNBG»), η οποία κατά τον χρόνο έκδοσης της απόφασης βρισκόταν υπό τον πλήρη έλεγχο της EDF. Η CfD είναι συμφωνία ιδιωτικού δικαίου μεταξύ της NNBG και της Low Carbon Contracts Company Ltd. Θα υπογραφεί χωριστή συμφωνία μεταξύ του Υπουργείου και των μετόχων της NNBG. Η χωριστή αυτή συμφωνία θα αφορά μόνο επιμέρους όρους της πράξης, ιδίως αυτούς που σχετίζονται με το ενδεχόμενο παύσης της λειτουργίας του αντιδραστήρα και τους μηχανισμούς κατανομής κερδών.

(8) Βάσει της σύμβασης επί διαφοράς η NNBG θα λαμβάνει ένα ποσό εσόδων οριζόμενο ως το άθροισμα της χονδρικής τιμής στην οποία πωλεί την ηλεκτρική ενέργεια, αφενός, και, αφετέρου, ένα άλλο ποσό που αντιστοιχεί στη διαφορά μεταξύ της προκαθορισμένης τιμής άσκησης («ΤΑσ») και της τιμής αναφοράς («ΤΑν») που διαπιστώθηκε κατά την προηγούμενη περίοδο αναφοράς.

(9) Όταν η ΤΑν είναι χαμηλότερη από την ΤΑσ, ο αντισυμβαλλόμενος της CfD θα καταβάλλει τη διαφορά μεταξύ της ΤΑσ και της ΤΑν, ώστε η NNBG να έχει εντέλει σχετικά σταθερά έσοδα, με την επιφύλαξη της στρατηγικής της πωλήσεων και του όγκου παραγωγής της. Αντιθέτως, όταν η ΤΑν είναι υψηλότερη από την ΤΑσ, η NNBG θα υποχρεούται να καταβάλλει τη διαφορά στον αντισυμβαλλόμενό της στο πλαίσιο της CfD. Και σε αυτήν την περίπτωση, επομένως, η NNBG θα έχει σχετικά σταθερά έσοδα.

(10) Η ΤΑν είναι ο σταθμισμένος μέσος όρος των τιμών χονδρικής που το Ηνωμένο Βασίλειο ορίζει για όλους τους παραγωγούς ηλεκτρικής ενέργειας που έχουν συνάψει CfD. Στην περίπτωση της NNBG η σχετική ΤΑν είναι η ΤΑν της αγοράς φορτίου βάσης, η οποία ισχύει για όλες τις επιχειρήσεις παραγωγής φορτίου βάσης (2).

(11) Ειδικότερα, η ΤΑν στην αγορά φορτίου βάσης ορίζεται επί του παρόντος κατά τρόπο ώστε να χρησιμοποιούνται τα δεδομένα των ημερήσιων τιμών που κοινοποιούνται από τη London Energy Broker's Association (LEBA) και το χρηματιστήριο βασικών εμπορευμάτων NASDAQ OMX, σε σχέση με την τιμή για την αγορά ηλεκτρικής ενέργειας μιας περιόδου (δηλαδή έξι μήνες) πριν από την παράδοση ή την «τιμή επόμενης περιόδου (3)».

(12) Η ΤΑν στην αγορά φορτίου βάσης υπολογίζεται μία φορά ανά περίοδο, και μάλιστα πριν από την κάθε περίοδο, όταν λαμβάνεται ο αριθμητικός μέσος όρος των ημερήσιων τιμών επόμενης περιόδου που δημοσιεύονται κάθε ημέρα της προηγούμενης περιόδου. Ο εν λόγω μέσος όρος σταθμίζεται κατά τρόπο ώστε να προσδώσει την ανάλογη βαρύτητα στον όγκο που αποτελεί αντικείμενο διαπραγμάτευσης για κάθε δείκτη αναφοράς.

(13) Η NNBG θα υποχρεούται να διατηρεί ένα προκαθορισμένο ελάχιστο επίπεδο απόδοσης, αλλά δεν είναι υποχρεωμένη να εξασφαλίζει ένα προκαθορισμένο επίπεδο παραγωγής. Ειδικότερα, η μονάδα θα πρέπει να λειτουργεί με συντελεστή φορτίου 91 %. Εάν η NNBG δεν πετύχει αυτόν τον συντελεστή φορτίου, δεν προβλέπεται να εξασφαλίσει τα αναμενόμενα έσοδα από το έργο.

(14) Η NNBG θα λαμβάνει αντισταθμιστικές πληρωμές ανάλογα με τη μετρηθείσα παραγωγή της βάσει ενός ανώτατου επιπέδου παραγωγής («ανώτατο όριο»), οι οποίες θα καθορίζονται στη CfD. Καμία πληρωμή δεν θα καταβάλλεται για την παραγωγή που πωλείται στην αγορά καθ' υπέρβαση του ανώτατου ορίου. Η ηλεκτρική ενέργεια που θα παράγεται από την NNBG θα πωλείται στην αγορά.

2.1.1. Συνολική λειτουργία του μηχανισμού της σύμβασης επί διαφοράς (CfD)

(15) Η CfD θα συναφθεί με μια οντότητα που θα χρηματοδοτείται βάσει συμφωνίας που θα δεσμεύει όλους τους αδειοδοτηθέντες προμηθευτές συλλογικά.

(16) Η σύναψη της τελικής σύμβασης EDF/NNBG εξαρτάται από την τελική επενδυτική απόφαση, καθώς και από τη συμφωνία σχετικά με τη χρηματοδότηση (περιλαμβανομένων των όρων της εγγύησης του δημοσίου χρέους του Ηνωμένου Βασιλείου), και την τελική έγκριση των μερών.

(17) Βάσει της CfD οι αδειοδοτηθέντες προμηθευτές είναι συλλογικά υπεύθυνοι για όλες τις υποχρεώσεις που απορρέουν από τη σύμβαση και ο αντισυμβαλλόμενος της σύμβασης είναι υπεύθυνος μόνο στο μέτρο που τα κεφάλαια έχουν μεταβιβαστεί σε αυτόν από αδειοδοτημένους προμηθευτές ή από την κυβέρνηση του Ηνωμένου Βασιλείου. Κάθε προμηθευτής θα είναι υπεύθυνος με βάση το μερίδιο αγοράς του, το οποίο καθορίζεται με βάση τη μετρηθείσα κατανάλωση ηλεκτρικής ενέργειας. Σε αυτό το πλαίσιο, σε περίπτωση μη συμμόρφωσης με τις υποχρεώσεις πληρωμής, ο υπουργός θα ορίσει διαφορετικό αντισυμβαλλόμενο, θα λαμβάνει πληρωμές από άλλους προμηθευτές ή θα πληρώνει τους παραγωγούς απευθείας.

(18) Ο αντισυμβαλλόμενος εξάλλου θα αναθέσει σε διακανονιστή την εξουσία να εισπράττει έσοδα (δηλαδή την εξουσία είσπραξης πληρωμών από προμηθευτές), αφενός, και την υποχρέωση να καταβάλλει πληρωμές και να εισπράττει εισφορές από φορείς παραγωγής, αφετέρου. Η κυβέρνηση του Ηνωμένου Βασιλείου σκοπεύει να ορίσει ως διακανονιστή μια θυγατρική της Elexon (δηλαδή τον φορέα που ενεργεί ως διακανονιστής στο ΗΒ και ανήκει εξ ολοκλήρου στον διαχειριστή του συστήματος μεταφοράς του ΗΒ («ΔΣΜ») — National Grid).

(19) Ο αντισυμβαλλόμενος της εταιρείας παραγωγής βάσει της CfD θα είναι σε θέση να λαμβάνει αποφάσεις και να ενεργεί με διακριτική ευχέρεια, κρίνοντας π.χ. ότι ο φορέας παραγωγής τηρεί τις υποχρεώσεις του ή ότι πρέπει να καταθέσει εμπράγματες ασφάλειες για την εγγύηση των πληρωμών στο πλαίσιο του καθεστώτος ή να παραιτηθεί από ορισμένες απαιτήσεις, ανάλογα με τις ειδικές συνθήκες της αγοράς. Η κυβέρνηση του ΗΒ προτίθεται να παράσχει πρόσθετες οδηγίες σχετικά με τις παραμέτρους που θα περιόριζαν ενδεχομένως τη διακριτική ευχέρεια του αντισυμβαλλόμενου να λαμβάνει αποφάσεις σχετικά με την εφαρμογή της σύμβασης επί διαφοράς.

(20) Το διάγραμμα 1 εξηγεί τον ρόλο καθενός από τους εμπλεκόμενους όσον αφορά τη λειτουργία του συστήματος της CfD. Διάγραμμα 1 Ρόλοι και αρμοδιότητες όσον αφορά την εκτέλεση της CfD Πηγή: Αρχές του Ηνωμένου Βασιλείου.

2.1.2. Όροι της συμφωνίας CfD

(21) Το Ηνωμένο Βασίλειο και η EDF έχουν συμφωνήσει τους όρους της CfD. Οι εν λόγω όροι θα πρέπει να αποτυπωθούν σε τυπική σύμβαση πριν από την υπογραφή της τελικής συμφωνίας και την τελική επενδυτική απόφαση της EDF.

(22) Πολλοί από τους όρους που έχουν συμφωνηθεί αντανακλούν τους όρους της CfD για άλλες τεχνολογίες, και ιδίως τις τεχνολογίες για τις ανανεώσιμες πηγές ενέργειας. Οι εν λόγω όροι δημοσιοποιούνται (4). Άλλοι όροι προσδιορίζονται στη CfD για τον HPC.

(23) Βάσει των συμφωνηθέντων όρων, η ΤΑσ θα οριστεί στις 92,50 GBP ανά MWh το 2012 σε ονομαστικές τιμές. Εάν ληφθεί επενδυτική απόφαση για την κατασκευή του νέου πυρηνικού σταθμού ηλεκτροπαραγωγής Sizewell C με τη χρήση του ίδιου σχεδίου και την παροχή της δυνατότητας επιμερισμού ορισμένων δαπανών για τους αντιδραστήρες του HPC, η ΤΑσ θα μειωθεί στις 89,50 GBP ανά MWh, πάντοτε σε ονομαστικές τιμές του 2012.

(24) Η ΤΑσ θα συνδέεται πλήρως με τον δείκτη τιμών καταναλωτή («ΔΤΚ»), όπως συμβαίνει και με άλλες CfDs. Η προσαρμογή του ΔΤΚ θα γίνεται σε ετήσια βάση, με ημερομηνία βάσης τον Νοέμβριο του 2011. Κάθε έτος, η ΤΑσ θα προσαρμόζεται την πρώτη ημέρα της περιόδου με αναφορά στον τελευταίο διαθέσιμο ΔΤΚ που δημοσιεύεται από την υπηρεσία εθνικών στατιστικών (ONS) για τον μήνα Φεβρουάριο.

(25) Η διάρκεια της CfD θα έχει ως τελική ημερομηνία έναρξης την προγραμματισμένη ημερομηνία έναρξης της λειτουργίας κάθε αντιδραστήρα, που είναι […] (5) έτη από την προγραμματισμένη ημερομηνία έναρξης της λειτουργίας. Μετά την ημερομηνία αυτή θα αρχίσει να μετρά η διάρκεια της CfD ανεξαρτήτως του αν η μονάδα είναι ή όχι σε λειτουργία.

(26) Η ημερομηνία λήξης είναι η […] επέτειος της τελικής ημερομηνίας έναρξης της λειτουργίας του δεύτερου αντιδραστήρα. Εάν δεν έχει τεθεί σε λειτουργία κανένας αντιδραστήρας την ή πριν την τελική ημερομηνία έναρξης της λειτουργίας, ο αντισυμβαλλόμενος της CfD μπορεί να καταγγείλει τη σύμβαση. Η ημερομηνία λήξης μπορεί να παραταθεί για λόγους ανωτέρας βίας ή δυσκολιών σύνδεσης.

(27) Θα υπάρχουν δύο μηχανισμοί «επιμερισμού κερδών». Ο πρώτος μηχανισμός θα βασίζεται στο κόστος κατασκευής (6) και θα προβλέπει ότι: i. Το πρώτο κέρδος […] από την εξοικονόμηση κόστους κατασκευής (ονομαστική αξία) θα κατανέμεται σε αναλογία 50:50, όπου το 50 τοις εκατό του κέρδους θα αποδίδεται στον αντισυμβαλλόμενο βάσει της CfD και το 50 τοις εκατό στην NNBG. ii. Κάθε κέρδος από την εξοικονόμηση κόστους καθ' υπέρβαση του […] (ονομαστική αξία) θα κατανέμεται σε αναλογία 75:25, όπου το 75 τοις εκατό του κέρδους θα αποδίδεται στον αντισυμβαλλόμενο της CfD και το 25 % στην NNBG.

(28) Η δεύτερη συμφωνία κατανομής κερδών θα βασίζεται στον συντελεστή απόδοσης των ιδίων κεφαλαίων. Καθορίστηκαν δύο κατώτατα όρια (6):

(29) Ένα πρώτο όριο καθορίστηκε στο επίπεδο του προβλεπόμενου ΕΣΑ των ιδίων κεφαλαίων που προκύπτει κατά τον χρόνο έκδοσης της παρούσας απόφασης από το τελευταίο χρηματοοικονομικό μοντέλο (7), ή στο 11,4 τοις εκατό στη βάση δεσμευμένου κεφαλαίου και σε ονομαστικές τιμές. Κάθε κέρδος πάνω και πέρα από αυτό το επίπεδο θα αποδίδεται κατά 30 τοις εκατό στον αντισυμβαλλόμενο βάσει της CfD και κατά 70 τοις εκατό στην NNBG.

(30) Ένα δεύτερο υψηλότερο όριο κυμαίνεται μεταξύ 13,5 τοις εκατό σε ονομαστικούς όρους και 11,5 τοις εκατό σε πραγματικούς όρους (αποπληθωρισμένο με τον ΔΤΚ), βάσει του ίδιου μοντέλου όπως προηγουμένως. Πάνω από αυτό το επίπεδο, κάθε κέρδος θα αποδίδεται κατά 60 τοις εκατό στον αντισυμβαλλόμενο βάσει της CfD και κατά 40 τοις εκατό στην NNBG.

(31) Θα υπάρχουν δύο ημερομηνίες αναθεώρησης των λειτουργικών εξόδων. Η πρώτη θα είναι 15 έτη μετά και η δεύτερη θα είναι 25 έτη μετά την ημερομηνία έναρξης λειτουργίας του πρώτου αντιδραστήρα. Οι αναθεωρήσεις των λειτουργικών εξόδων παρέχουν ένα μέσο για τον μετριασμό των κινδύνων μακροπρόθεσμου κόστους και για τις δύο πλευρές και θα επιφέρουν αμφίδρομες αλλαγές της τιμής άσκησης. Ο μηχανισμός αυτός θα επιτρέψει την αύξηση ή τη μείωση της ΤΑσ βάσει των γνωστών πραγματικών δαπανών και των αναθεωρημένων προβλέψεων των μελλοντικών δαπανών όσον αφορά τα ακόλουθα κονδύλια λειτουργικών δαπανών, αλλά σε κάθε περίπτωση αποκλειστικά και μόνο με βάση τις ανάγκες συνέχισης της λειτουργίας της μονάδας παραγωγής: α. Αρχικός εφοδιασμός πυρηνικού καυσίμου· β. Ασφάλιση· γ. Τέλη ONR (ρυθμιστική αρχή πυρηνικής ενέργειας του ΗΒ)· δ. Επιτόκιο νέων εργασιών· ε. Ορισμένα τέλη μεταφοράς· στ. Μεταβολές του κόστους διάθεσης αποβλήτων μέσης ραδιενέργειας (ILW)/αναλωμένου καυσίμου που οφείλονται σε μεταβολές της τιμής μεταφοράς αποβλήτων σύμφωνα με τη σύμβαση μεταφοράς αποβλήτων· ζ. Αλλαγές στη διαχείριση αναλωμένων πυρηνικών καυσίμων και του κόστους παροπλισμού· η. Λειτουργικές δαπάνες και δαπάνες συντήρησης· θ. Δαπάνες ανάπλασης χώρων και τρέχοντα λειτουργικά έξοδα μέσω του λογαριασμού αποτελεσμάτων του παραγωγού σύμφωνα με τα ΔΠΧΑ και όλες τις πραγματικές κεφαλαιουχικές δαπάνες.

(32) Τυχόν έξοδα σχετικά με θέματα που αφορούν τον σχεδιασμό, τη λειτουργία που αποκλίνει από τα εύλογα και συνετά πρότυπα, τη διαθεσιμότητα ή την ικανότητα της εγκατάστασης παραγωγής, κεφαλαιουχικές δαπάνες εκτός συντήρησης, τις δαπάνες για νέα μονάδα (εκτός υφιστάμενου κτιρίου), τη χρηματοδότηση, και ορισμένες δαπάνες μεταφοράς των αποβλήτων θα εξαιρούνται από τις αναθεωρήσεις των λειτουργικών δαπανών.

(33) Οι αναθεωρημένες εκτιμήσεις δαπανών που χρησιμοποιούνται στις αναθεωρήσεις των λειτουργικών δαπανών θα βασίζονται σε έκθεση που συντάσσει η NNBG και εγκρίνεται από τον αντισυμβαλλόμενο βάσει της CfD, λαμβανομένου υπόψη του κόστους αναφοράς που υπολογίζεται για άλλους πυρηνικούς σταθμούς παραγωγής ηλεκτρικής ενέργειας με τη χρήση τεχνολογίας αντιδραστήρα EPR και άλλους πυρηνικούς σταθμούς ηλεκτροπαραγωγής με τη χρήση της τεχνολογίας αντιδραστήρα πεπιεσμένου ύδατος στη Βόρεια Αμερική και την ΕΕ, που σε κάθε περίπτωση λειτουργούν βάσει εύλογων και συνετών προτύπων. Η προσαρμογή της ΤΑσ θα υπολογίζεται με βάση τις δαπάνες από τη μέση και πάνω του καταλόγου αναφοράς.

(34) Η ΤΑσ θα μειωθεί (ή θα καταβληθεί ένα κατ' αποκοπή ποσό ή θα γίνει μια σειρά ετήσιων πληρωμών προς τον αντισυμβαλλόμενο βάσει της CfD), ως συνέπεια των μεταβολών του ποσού του φόρου που πρέπει να καταβάλει η NNBG υπό περιστάσεις που σχετίζονται με τη χρηματοδότηση από τους μετόχους και τη διάρθρωση της φορολογίας της NNBG. Καμία αύξηση θα επιτρέπεται στο πλαίσιο αυτό.

(35) Θα υπάρξει άπαξ προσαρμογή της ΤΑσ για τον φόρο επιχειρήσεων μετά την επίσημη επαναξιολόγηση από την υπηρεσία αποτίμησης μετά την έναρξη της λειτουργίας της μονάδας. Οι μεταγενέστερες αλλαγές στο επιτόκιο νέων εργασιών θα επέλθουν μέσω των αναθεωρήσεων των λειτουργικών εξόδων.

(36) Εκτός από την παροχή πληροφοριών που προβλέπονται στους γενικούς τυποποιημένους όρους της CfD, η NNBG θα πρέπει να παρέχει ορισμένες εγγυήσεις όσον αφορά τις πληροφορίες που περιέχονται στα δεδομένα και τα μοντέλα που παρέχονται στην κυβέρνηση του Ηνωμένου Βασιλείου σε σχέση με το κόστος του έργου. Η σύμβαση θα περιέχει διάταξη σχετικά με τη χρήση ενός συμφωνηθέντος χρηματοοικονομικού μοντέλου για τον προσδιορισμό των διαφόρων ΤΑσ και άλλων προσαρμογών που προβλέπονται από τις διατάξεις της.

(37) Η NNBG θα προστατεύεται και θα μπορεί να ανακτά ορισμένες δαπάνες βάσει επιτρεπόμενων αλλαγών του νόμου.

(38) Αλλαγή του νόμου είναι μία διακριτική αλλαγή στη νομοθεσία, μία ειδική αλλαγή στη νομοθεσία, μία ειδική φορολογική αλλαγή στη νομοθεσία, μια άλλη αλλαγή στη νομοθεσία ή αλλαγή του κανονιστικού πλαισίου, που σε κάθε περίπτωση δεν είναι δυνατόν να προβλεφθεί.

(39) Διακριτική αλλαγή στη νομοθεσία είναι η αλλαγή η οποία αφορά αποκλειστικά και μόνο (και όχι απλώς έμμεσα ή εξ αντανακλάσεως ή λόγω του δυσανάλογου αντίκτυπου κάθε αλλαγής της νομοθεσίας που έχει γενική ισχύ) το έργο, την εγκατάσταση παραγωγής ή την NNBG,.

(40) Ειδική αλλαγή στη νομοθεσία είναι η αλλαγή η οποία αφορά αποκλειστικά (και όχι απλώς έμμεσα ή εξ αντανακλάσεως ή λόγω του δυσανάλογου αντίκτυπου κάθε αλλαγής της νομοθεσίας που έχει γενική ισχύ) την εγκατάσταση πυρηνικής παραγωγής ή τις εγκαταστάσεις παραγωγής που αποτελεί αντικείμενο CfD.

(41) Ειδική φορολογική αλλαγή στη νομοθεσία είναι (i) μια μεταβολή του φόρου ή ο νέος φόρος που επιβάλλεται στο ουράνιο· ή (ii) μια αλλαγή στη νομοθεσία ή την πρακτική της HMRC (υπηρεσία είσπραξης φόρων και δασμών του ΗΒ) που έχει ως αποτέλεσμα τη λιγότερο ευνοϊκή φορολογική μεταχείριση της NNBG σε σχέση με ορισμένες ειδικές φορολογικές υποθέσεις που χειρίζεται η HMRC.

(42) Αλλαγή του κανονιστικού πλαισίου επέρχεται όταν (i) ο ONR (ή ο διάδοχος ρυθμιστικός φορέας) δεν ρυθμίζει πλέον την εγκατάσταση παραγωγής μέσω μιας αξιολόγησης για να διευκρινισθεί κατά πόσο μια θυσία που είναι απαραίτητη για τη μείωση κινδύνου θα ήταν υπερβολικά δυσανάλογη σε σχέση με το όφελος που θα αποκομιζόταν·ή (ii) ο αρμόδιος οργανισμός περιβάλλοντος (η ο διάδοχος ρυθμιστικός φορέας) δεν θεωρεί πλέον μια επιλογή μείωσης του κινδύνου σε σχέση με την εγκατάσταση παραγωγής ως αποδεκτό περιβαλλοντικό κίνδυνο μέσω μιας αξιολόγησης για να διευκρινισθεί κατά πόσον το κόστος υλοποίησης είναι δυσανάλογα μεγάλο σε σχέση με το προκύπτον περιβαλλοντικό όφελος.

(43) Αποζημιώσεις σε σχέση με τις επιτρεπόμενες αλλαγές του νόμου θα οφείλονται μόνον όταν το συνολικό ποσό όλων των αξιώσεων βάσει αυτών των αλλαγών υπερβαίνει τα 50 εκατ. GBP σε ονομαστική αξία του 2012 και σε τιμαριθμικά αναπροσαρμοσμένη βάση. Δεν επιτρέπονται διπλές ανακτήσεις. Η ΤΑσ θα αναπροσαρμόζεται μία φορά μόνο για κάθε συγκεκριμένη επιτρεπόμενη αλλαγή του νόμου κατά την εναπομένουσα διάρκεια της σύμβασης, με τη χρήση του συμφωνηθέντος χρηματοοικονομικού μοντέλου, ή με τον υπολογισμό της καθαρής παρούσας αξίας της απαιτούμενης προσαρμογής.

(44) Η NNBG θα εισπράττει, υπό όρους, αποζημίωση σε περίπτωση παύσης της λειτουργίας του HPC για «πολιτικούς» λόγους (από αρμόδια αρχή του ΗΒ, της ΕΕ είτε διεθνή αρχή) οι οποίοι δεν σχετίζονται με συγκεκριμένους λόγους υγείας, πυρηνικής ασφάλειας, προστασίας, περιβάλλοντος, μεταφοράς πυρηνικών ή πυρηνικών διασφαλίσεων (δικαιολογημένη παύση της λειτουργίας).

(45) Αποζημίωση θα χορηγείται επίσης και στην περίπτωση που η εγκατάσταση παραγωγής κλείσει λόγω περιστάσεων πυρηνικής αστικής ευθύνης, μεταξύ άλλων για τον λόγο ότι η κυβέρνηση του ΗΒ δεν εγκρίνει εναλλακτικές ασφαλιστικές ρυθμίσεις προτεινόμενες από τον παραγωγό, τις οποίες η κυβέρνηση του ΗΒ θα όφειλε ευλόγως να αποδεχθεί, και ο παραγωγός δεν διαθέτει άλλες εγκεκριμένες επιλογές ασφάλισης.

(46) Η προστασία σε περίπτωση παύσης της λειτουργίας περιλαμβάνει το δικαίωμα μεταφοράς της NNBG στην κυβέρνηση του ΗΒ (και για την κυβέρνηση του ΗΒ το δικαίωμα να ζητήσει τη μεταφορά), εκτός από την καταβολή αποζημίωσης από τον αντισυμβαλλόμενο βάσει της CfD ή από την κυβέρνηση του Ηνωμένου Βασιλείου.

(47) Γεγονότα που αιτιολογούν την καταγγελία της σύμβασης μπορεί να επικαλεστεί μόνο η NNBG. Εναπόκειται στον αντισυμβαλλόμενο βάσει της CfD να αποφασίσει αν θα καταγγείλει τη σύμβαση σε περίπτωση που συμβεί κάποιο γεγονός που δικαιολογεί τον τερματισμό της σύμβασης.

2.2. ΕΓΓΥΗΣΗ ΠΙΣΤΩΣΕΩΝ

(48) Το έργο HPC, και ιδίως η NNBG, δεν θα καλύπτονται μόνο από τη σύμβαση επί διαφοράς αλλά και από κρατική εγγύηση πιστώσεων για τα ομόλογα που εκδίδει («εγγύηση πιστώσεων»).

(49) Τα ομόλογα που θα εκδοθούν θα καλύπτονται από την εγγύηση πιστώσεων. Η εγγύηση πιστώσεων θα μπορούσε να θεωρηθεί ως σύμβαση ασφάλισης που εγγυάται την έγκαιρη καταβολή του κεφαλαίου και των τόκων των εγκεκριμένων χρεωστικών τίτλων, που θα μπορούσε να ανέλθει σε 17 δισεκατ. στερλίνες (8).

(50) Η εγγύηση πιστώσεων θα παρέχεται από την Infrastructure UK («IUK»), μονάδα εντός του Υπουργείου Οικονομικών του ΗΒ η οποία ασκεί την εποπτεία της διαχείρισης του συστήματος εγγυήσεων του Ηνωμένου Βασιλείου. Η εγγύηση πιστώσεων είναι ένας μηχανισμός πλήρους χρηματοδότησης με δανειακά κεφάλαια που καλύπτει το σύνολο του έργου για τη μακροπρόθεσμη χρηματοδότηση του HPC.

(51) Η IUK θεωρεί ότι η σύμβαση έχει συνταχθεί κατά τρόπο που δικαιολογεί την κατάταξη του HPC σε κατηγορία κινδύνου ισοδύναμη της BB+/Ba1. Η προμήθεια για την εγγύηση θα είναι της τάξης των 295 μονάδων βάσης.

(52) Βάσει του καθεστώτος, τα ομόλογα που θα εκδοθούν ως μέρος του μηχανισμού χρηματοδότησης θα καλύπτονται από εγγύηση που εκδίδει η Lords Commissioners του Υπουργείου Οικονομικών του Ηνωμένου Βασιλείου (ο εγγυητής). Παρέχεται επίσης ενδιάμεση πιστωτική διευκόλυνση για την κατασκευή που θα χορηγηθεί από εμπορικές τράπεζες (και δεν είναι εγγυημένη βάσει του καθεστώτος εγγυήσεων του ΗΒ). Το υπόλοιπο του δεσμευμένου κεφαλαίου θα χορηγηθεί από τους μετόχους. Άλλες πηγές κεφαλαίων μπορεί να προστεθούν στον μηχανισμό χρηματοδότησης με τη συγκατάθεση του εγγυητή.

(53) Οι πηγές χρηματοδότησης κατά τον χρόνο έκδοσης της απόφασης είναι οι ακόλουθες: α. Βασικά ίδια κεφάλαια ύψους […] GBP β. Έκτακτα ίδια κεφάλαια ύψους […] GBP γ. Ενδιάμεση πιστωτική διευκόλυνση κατασκευής ύψους μέχρι […] GBP δ. Ομόλογα ύψους […] GBP

(54) Ο μηχανισμός χρηματοδότησης είναι διαρθρωμένος κατά τρόπο ώστε τα ομόλογα να μην υφίστανται καμία ζημία πριν από την ολική απώλεια των βασικών ιδίων κεφαλαίων. Τα έκτακτα ίδια κεφάλαια παρέχουν πρόσθετη εγγύηση ως προς την ημερομηνία κατά την οποία ο εγγυητής θα είναι βέβαιος ότι, μεταξύ άλλων, θα έχει τεθεί σε λειτουργία ο HPC και κατά την οποία όλα τα απαιτούμενα αποθεματικά θα χρηματοδοτούνται πλήρως («οικονομική ολοκλήρωση»).

(55) Οι υποχρεώσεις των μετόχων όσον αφορά τα ίδια κεφάλαια θα καθοριστούν με συμφωνία εισφοράς κεφαλαίου, στην οποία ο εγγυητής θα είναι επίσης συμβαλλόμενο μέρος, έτσι ώστε να αναληφθούν δεσμεύσεις όσον αφορά τη χορήγηση των ιδίων κεφαλαίων.

(56) Για να διασφαλιστεί ότι τα ίδια κεφάλαια παρουσιάζουν τα προαναφερόμενα χαρακτηριστικά απορρόφησης ζημιών σε περίπτωση αθέτησης υποχρέωσης, τα συμβαλλόμενα μέρη έχουν ορίσει δύο σενάρια (τον βασικό σενάριο (9) και το σενάριο της αθέτησης των πληρωμών (10)) που επιτρέπουν στον εγγυητή να απαιτήσει την επιτάχυνση της καταβολής των βασικών ιδίων κεφαλαίων ή, αντίστοιχα, την επιτάχυνση της καταβολής των έκτακτων ιδίων κεφαλαίων, δηλαδή την άμεση καταβολή και χρησιμοποίηση για την αποδέσμευση των ομολόγων και των ποσών που οφείλονται στον εγγυητή. Σκοπός αυτών των δύο σεναρίων είναι να διασφαλιστεί ότι η κύρια ευθύνη όσον αφορά τη βιωσιμότητα της τεχνολογίας EPR θα βαρύνει τους μετόχους και όχι τον εγγυητή, έως ότου υπάρξουν αξιόπιστες αντικειμενικές αποδείξεις επιτυχίας από προηγούμενα έργα όπως είναι οι σταθμοί Flamanville 3 και Taishan 1.

(57) Κατά το διάστημα μέχρι να υλοποιηθεί το βασικό σενάριο υπάρχει ένα ανώτατο όριο στο ύψος του αναληφθέντος ποσού, το οποίο είναι το ελάχιστο του ανώτατου ορίου αναφοράς χρεωστικών τίτλων για το σχετικό έργο και […] τοις εκατό των βασικών ιδίων κεφαλαίων αφαιρουμένου του μετοχικού κεφαλαίου ανάπτυξης, ήτοι […] δισεκατ. GBP. Ο πίνακας 1 δείχνει ένα πρακτικό παράδειγμα των χαρακτηριστικών απορρόφησης ζημιών των ιδίων κεφαλαίων: Πίνακας 1 Χαρακτηριστικά ανάληψης του βασικού σεναρίου και μη τήρηση όρου Πηγή: Έγγραφο της IUK της 12ης Σεπτεμβρίου 2014. Base Case Drawdown Profile GBP bilion Total Commited Development Equity 2015 2016 2017 2018 2019 2020 2021 2022 2023 2024 Cashflow Base Equity 9,23 1,69 — — — — — — 2,10 2,52 2,09 0,83 Contingent Equity 8,00 N/A — — — — — — — — — — Bonds 16,00 N/A 1,50 1,95 2,40 2,90 3,35 2,65 1,25 — — — Balance Sheet Base Equity 1,69 1,69 1,69 1,69 1,69 1,69 3,79 6,31 8,39 9,23 Contingent Equity — — — — — — — — — — Bonds 1,50 3,45 5,85 8,75 12,10 14,75 16,00 16,00 16,00 16,00 Memo item Undrawn Base Equity 7,53 7,53 7,53 7,53 7,53 7,53 5,43 2,92 0,83 — Undrawn Committed Equity 15,53 15,53 15,53 15,53 15,53 15,53 13,43 10,92 8,83 8,00 Source: UK Base Case

Base Case Condition Not Met (by 31 December 2020) Total Development Equity 2015 2016 2017 2018 2019 2020 Cashflow Base Equity 1,69 1,69 — — — — — — Contingent Equity 7,97 N/A — — — 1,97 3,35 2,65 Bonds 6,87 N/A 1,50 1,95 2,40 2,90 — — Balance Sheet Base Equity 1,69 1,69 1,69 1,69 1,69 1,69 Contingent Equity — — — 1,97 5,32 7,97 Bonds 1,50 3,45 5,85 6,78 6,78 6,78 Memo item Undrawn Base Equity 7,53 7,53 7,53 7,53 7,53 7,53 Cumulative Cap on Debt 1,50 3,43 5,85 6,78 6,78 6,78 Source: UK Base Case

(58) Μετά την τήρηση του βασικού όρου, η βασική προστασία του εγγυητή κατά την περίοδο κατασκευής είναι το ύψος των έκτακτων ιδίων κεφαλαίων τα οποία μπορεί να αναληφθούν για την κάλυψη υπερβάσεων κόστους μαζί με τα ορόσημα του έργου που περιορίζουν το ύψος του χρέους σε οποιοδήποτε χρονικό διάστημα.

(59) Οι δεσμεύσεις των μετόχων όσον αφορά τα βασικά ίδια κεφάλαια και τα έκτακτα ίδια κεφάλαια θα έχουν πλήρη πιστωτική στήριξη με μέσα που περιλαμβάνουν, χωρίς περιορισμό, εγγυήσεις της μητρικής εταιρείας, εγγυητικές επιστολές ή άλλη πιστωτική στήριξη, που είναι αποδεκτές από τον εγγυητή.

(60) Οι μέτοχοι θα παρέχουν πάγια (11) ή/και κυμαινόμενη (12) εμπράγματη ασφάλεια (13), συμπεριλαμβανομένης μιας κυμαινόμενης επιβάρυνσης που παρέχει δικαιώματα (14) επί του συνόλου των στοιχείων ενεργητικού τους, των ακινήτων και των επιχειρήσεων, για να καλύπτουν τις υποχρεώσεις τους έναντι της NNBG και τις υποχρεώσεις της NNBG. Η NNBG και ο εκδότης των ομολόγων, μια νεοσύστατη εταιρεία ειδικού σκοπού, θα παρέχουν συνολική πάγια ή/και κυμαινόμενη εμπράγματη ασφάλεια, περιλαμβανομένης μιας κυμαινόμενης επιβάρυνσης που παρέχει δικαιώματα επί όλων των περιουσιακών τους στοιχείων, των ακινήτων και των επιχειρήσεων, για να καλύπτουν τις υποχρεώσεις τους. Η εμπράγματη ασφάλεια θα στηρίζεται από άμεσες συμφωνίες με τα συμβαλλόμενα μέρη όσον αφορά ορισμένες σημαντικές συμβάσεις.

(61) Λόγω της ιδιαιτερότητας του έργου και της μεγάλης σημασίας της ασφάλειας, για την ενεργοποίηση της εμπράγματης ασφάλειας θα ζητηθεί η συναίνεση της ρυθμιστικής αρχής ασφάλειας του ΗΒ και το γεγονός ότι η διάθεση μπορεί να γίνει μόνο σε μια οντότητα που έχει ή θα έχει άδεια λειτουργίας πυρηνικής εγκατάστασης στο HPC.

(62) Σκοπός της εμπράγματης ασφάλειας που παρέχεται από τους μετόχους, την NNBG και τον εκδότη είναι να εξασφαλιστεί ότι οι κάτοχοί της (15): (i) θα έχουν απόλυτη προτεραιότητα επί των απαιτήσεων μη ασφαλισμένων πιστωτών του σχετικού οφειλέτη σε περίπτωση αφερεγγυότητάς του (ii) θα διατηρούν τη δυνατότητα για τους εαυτούς τους να εκποιήσουν τα ασφαλισμένα στοιχεία ενεργητικού και να διαθέσουν τα έσοδα από αυτή την πώληση για την εξόφληση των εκκρεμών ασφαλισμένων υποχρεώσεων, εάν αυτός είναι ο καλύτερος τρόπος για τη μεγιστοποίηση των ανακτήσεων, (iii) να ασκήσουν τον μεγαλύτερο δυνατό έλεγχο σε περίπτωση αφερεγγυότητας οιουδήποτε οφειλέτη και να επιτύχουν τον στόχο διαχείρισης της εμπράγματης ασφάλειας μέσω του διορισμού ενός σύνδικου επί των σχετικών δραστηριοτήτων και στοιχείων ενεργητικού του οφειλέτη.

(63) Τα ομόλογα θα είναι μη εξασφαλισμένες υποχρεώσεις του εκδότη και δεν θα περιλαμβάνονται σε καμία εμπράγματη ασφάλεια που θα παρασχεθεί από τον εκδότη ή άλλο μέλος του ομίλου εταιρειών του HPC.

(64) Η σειρά προτεραιότητας για την ικανοποίηση των απαιτήσεων των πιστωτών με βάση τα έσοδα από την ενεργοποίηση της εμπράγματης ασφάλειας που παρέσχε η NNBG είναι η ακόλουθη: 1. Οι πιστωτές που τους παρέχει προτεραιότητα ο νόμος. 2. Ο καταπιστευτικός διαχειριστής και ο σύνδικος πτώχευσης (όσον αφορά την κάλυψη των σχετικών εξόδων). 3. Οι πιστωτές FDP (16). 4. Οι χορηγοί ενδιάμεσης πιστωτικής διευκόλυνσης για την κατασκευή. 5. Οι εκδότες των ομολόγων και ο εγγυητής. 6. Οι μη ασφαλισμένοι πιστωτές της NNBG. 7. Οι μέτοχοι της NNBG.

(65) Αυτή η σειρά προτεραιότητας επί των εσόδων από την ενεργοποίηση της ασφάλειας δεν είναι δυνατόν να αλλάξει χωρίς τη συναίνεση του εγγυητή.

(66) Η χρηματοδότηση της συναλλαγής χωρίζεται σε φάσεις με βάση τα στάδια υλοποίησης του έργου.

(67) Το διάστημα μετά την ημερομηνία έκδοσης των ομολόγων με τα ανώτατα ποσά (εκτός από ομόλογα SZC), θα χορηγηθούν ίδια κεφάλαια βάσει χρονοδιαγράμματος, ενώ τα έκτακτα ίδια κεφάλαια θα χρησιμοποιηθούν για την κάλυψη τυχόν υπερβάσεων κόστους σε σχέση με το χρονοδιάγραμμα.

(68) Απαγορεύεται η διανομή μερισμάτων στους μετόχους πριν από την ολοκλήρωση της χρηματοδότησης.

(69) Οι αρχές του ΗΒ υποστηρίζουν ότι, μετά την ολοκλήρωση της χρηματοδότησης, η εγγύηση πιστώσεων εξακολουθεί να προστατεύεται από πολλά διαρθρωτικά και συμβατικά μέσα μείωσης κινδύνου, που περιλαμβάνουν σημαντικούς περιορισμούς ως προς τον χρόνο διανομής μερισμάτων και ένα […]-μηνο αποθεματικό για την εξυπηρέτηση χρέους (που μπορεί να χρηματοδοτείται με μετρητά, επιστολές ενέγγυας πίστωσης ή αποδεκτές εγγυήσεις) το οποίο θα μπορούσε να ανέλθει σε […] δισεκατ. GBP. Σύμφωνα με τις διαθέσιμες πληροφορίες, στην αγορά όσον αφορά τη χρηματοδότηση έργων χρησιμοποιείται κατά κανόνα ένα αποθεματικό για την εξυπηρέτηση χρέους 6 μηνών.

(70) Η εγγύηση πιστώσεων μετά την την ολοκλήρωση της χρηματοδότησης θα μπορούσε, ενδεχομένως, να ενεργοποιηθεί μόνο εάν: α) υπάρχει πολύ σημαντική απόκλιση ως προς το λειτουργικό αποτέλεσμα και συνακόλουθη μείωση των ταμειακών διαθεσίμων για την εξυπηρέτηση του χρέους σε σχέση με τα αναμενόμενα, και β) η απόκλιση αυτή εξαντλεί το σημαντικό αποθεματικό για την αποπληρωμή του χρέους που προβλέπεται στον προαναφερόμενο μηχανισμό.

(71) Σε περίπτωση χρησιμοποίησης (σε οποιονδήποτε βαθμό) του αποθεματικού για την εξυπηρέτηση του χρέους, θα πρέπει να γίνει πλήρης ανασύστασή του πριν επιτραπεί οποιαδήποτε διανομή μερίσματος.

(72) Οι βρετανικές αρχές ισχυρίζονται ότι, λαμβανομένων υπόψη του φάσματος των διαρθρωτικών μέσων προστασίας έναντι της αθέτησης, της ύπαρξης συμβάντων που δικαιολογούν την ενεργοποίηση και των πιθανών διορθωτικών μέτρων πριν από την αθέτηση υποχρέωσης, η ανάγκη ενεργοποίησης θα ανέκυπτε σε πολύ περιορισμένες και απίθανες περιστάσεις. Ωστόσο, εάν η ενεργοποίηση ήταν αναγκαία, οι περιστάσεις ενδέχεται να είναι αιφνίδιες και σοβαρές ώστε να μην δικαιολογείται ένα πάγιο μέτρο ενεργοποίησης. Η IUK θεώρησε ότι χρειάζεται ευελιξία για να εξετάσει τις εναλλακτικές επιλογές της υπό το φως των γεγονότων την ώρα που συμβαίνουν, ώστε να μπορεί να προστατεύει καλύτερα τα συμφέροντά της. Ως εκ τούτου, η IUK επέλεξε να έχει την ευρύτερη δυνατή και ευέλικτη δέσμη επιλογών ενεργοποίησης παράλληλα με τη διακριτική ευχέρεια να καθορίζει τον πλέον ενδεδειγμένο τρόπο ενεργοποίησης την κατάλληλη στιγμή.

(73) Έχουν υποβληθεί στην Επιτροπή, για τους σκοπούς της αξιολόγησης, οι μέχρι τούδε συμφωνηθέντες όροι χρηματοδότησης όσον αφορά τη χρηματοδότηση του έργου HPC. Σε αυτούς περιλαμβάνονται η συμφωνία των μερών ως προς τους βασικούς όρους και τις προϋποθέσεις που ορίζονται στα έγγραφα χρηματοδότησης, χωρίς ωστόσο να είναι διαθέσιμη κατά τον χρόνο σύνταξης της παρούσας απόφασης η τελική μορφή των νομικών εγγράφων. Οι αρχές του Ηνωμένου Βασιλείου δήλωσαν ότι οι υπόλοιποι όροι και προϋποθέσεις, καθώς και τα τελικά έγγραφα χρηματοδότησης θα περιλαμβάνουν τυποποιημένες ρήτρες τις οποίες θα ζητούσε κάθε επενδυτής για ένα παρόμοιο έργο. Δεδομένου ότι η Επιτροπή δεν είχε την ευκαιρία να το ελέγξει σε περίπτωση που τα τελικά έγγραφα τροποποιούν με οποιονδήποτε τρόπο το μέτρο όπως αυτό έχει παρουσιαστεί επί του παρόντος στην Επιτροπή, οι αρχές του Ηνωμένου Βασιλείου θα πρέπει να τα της κοινοποιήσουν.

2.3. Η ΣΥΜΦΩΝΙΑ ΤΟΥ ΥΠΟΥΡΓΟΥ

(74) Η σύμβαση επί διαφοράς (CfD) προβλέπει ότι οι επενδυτές της NNBG θα έχουν δικαίωμα αποζημίωσης, εάν η κυβέρνηση του ΗΒ αποφασίσει να κλείσει τον HPC για πολιτικούς λόγους (και όχι για λόγους υγείας, ασφάλειας, προστασίας, περιβάλλοντος, μεταφορών ή διασφαλίσεων). Οι εν λόγω πληρωμές θα χρηματοδοτούνται με τον ίδιο τρόπο όπως και οι πληρωμές βάσει των συμβάσεων επί διαφοράς (π.χ. μέσω της εισφοράς προμηθευτή). Η CfD θα συνοδεύεται από συμφωνία του Υπουργού η οποία θα συναφθεί μεταξύ του Υπουργού και των επενδυτών της NNBG.

(75) Η συμφωνία προβλέπει ότι εάν, κατόπιν κλεισίματος της μονάδας για πολιτικούς λόγους, ο αντισυμβαλλόμενος φορέας προβεί στην καταβολή των αντισταθμιστικών πληρωμών προς τους επενδυτές της NNBG, ο υπουργός θα καταβάλει τη συμφωνηθείσα αποζημίωση στους επενδυτές. Η συμφωνία δεν προβλέπει πρόσθετες αντισταθμιστικές πληρωμές στην NNBG ή στους επενδυτές της.

3. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ

(76) Η Επιτροπή έλαβε πολύ μεγάλο αριθμό παρατηρήσεων κατά τη διάρκεια της διαβούλευσης σχετικά με την απόφαση για την κίνηση διαδικασίας, που διήρκεσε μέχρι τις 7 Απριλίου 2014. Βλέπε κατωτέρω περιγραφή των παρατηρήσεων σχετικά με την αξιολόγηση της κρατικής ενίσχυσης.

(77) Οι παρατηρήσεις των ενδιαφερόμενων μερών θα ληφθούν υπόψη στο πλαίσιο της αξιολόγησης χωρίς ρητή μνεία σε αυτές.

(78) Δεδομένου του μεγάλου αριθμού των παρατηρήσεων, θα περιγράφονται ομαδικά σε θεματική βάση.

3.1. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΑ ΜΕΤΡΑ ΓΙΑ ΥΠΗΡΕΣΙΑ ΓΕΝΙΚΟΥ ΟΙΚΟΝΟΜΙΚΟΥ ΣΥΜΦΕΡΟΝΤΟΣ (ΥΓΟΣ)

(79) Ένα ενδιαφερόμενο μέρος συμφώνησε με την κυβέρνηση του Ηνωμένου Βασιλείου ότι τα μέτρα δεν ενέχουν κρατική ενίσχυση, παραθέτοντας τα αποδεικτικά στοιχεία που υπέβαλε το ΗΒ για να αιτιολογήσει την αξιολόγησή του ως προς τον χαρακτήρα ΥΓΟΣ.

(80) Ένα ενδιαφερόμενο μέρος υποστήριξε ότι ο HPC παρέχει ΥΓΟΣ, διότι έχει υποχρέωση παροχής υπηρεσιών κοινής ωφέλειας (ΥΔΥ), προκειμένου να διασφαλιστεί η ικανοποίηση της ενεργειακής ζήτησης βραχυπρόθεσμα, μεσοπρόθεσμα και μακροπρόθεσμα, και ότι το έργο εκτελείται με σαφή και διαφανή τρόπο, χωρίς να αποφέρει οικονομικό πλεονέκτημα σε καμία από τις συμμετέχουσες εταιρείες. Ο σταθμός HPC θα βελτιώσει επίσης την ασφάλεια του εφοδιασμού, με τη μείωση της εξάρτησης από εισαγόμενα καύσιμα και τη μείωση της χρήσης ορυκτών καυσίμων.

(81) Μεταξύ των μερών που αντιτάχθηκαν στην άποψη του ΗΒ ότι το μέτρο δεν ενέχει στοιχείο κρατικής ενίσχυσης, ένα ενδιαφερόμενο μέρος παρατήρησε ότι το μέτρο δεν πληροί τα κριτήρια της απόφασης Altmark, διότι η σύμβαση επί διαφοράς αντιπροσωπεύει μόνο την αντιστάθμιση για την παροχή υπηρεσίας γενικού οικονομικού συμφέροντος (ΥΓΟΣ).

(82) Αρκετά από τα ενδιαφερόμενα μέρη παρατήρησαν ότι καμία άλλη επιχείρηση δεν ήταν σε θέση να υποβάλει προσφορά για το έργο.

(83) Διάφορα ενδιαφερόμενα μέρη υποστήριξαν ότι το κοινοποιηθέν μέτρο δεν εμπίπτει στο ενωσιακό πλαίσιο για την ΥΓΟΣ, διότι το Ηνωμένο Βασίλειο δεν προσδιόρισε επακριβώς την υποχρέωση παροχής υπηρεσίας κοινής ωφέλειας («ΥΔΥ») για την οποία θα χορηγούσε αποζημίωση και δεν τήρησε τους όρους για την ανάθεση της σύμβασης παροχής δημόσιας υπηρεσίας, όπως ορίζει το άρθρο 3 παράγραφος 2 της οδηγίας 2009/72/ΕΚ.

(84) Αρκετοί ενδιαφερόμενοι παρατήρησαν ότι τα μέτρα ενίσχυσης είναι ασυμβίβαστα με τα κριτήρια της απόφασης Altmark, βάσει των οποίων η παραγωγή ηλεκτρικής ενέργειας είναι μια συνήθης οικονομική δραστηριότητα και, ως εκ τούτου, θα πρέπει να υπάρχει ανταγωνισμός μεταξύ της πυρηνικής ενέργειας και των άλλων πηγών ενέργειας σε μια ελευθερωμένη εσωτερική αγορά ηλεκτρικής ενέργειας· το μέτρο δεν έχει ως στόχο την εξυπηρέτηση του κοινού συμφέροντος· δεν υπάρχει, κατά τα φαινόμενα, αντικειμενικό κριτήριο που να αιτιολογεί τη διάρκεια των 35 ετών· μεταχειρίζεται με διαφορετικό τρόπο την πυρηνική ενέργεια και τις άλλες πηγές ενέργειας· βασίζεται σε άγνωστες παραμέτρους και δεν υπάρχει ανάλυση κόστους-ωφέλειας. Επιπλέον, το γεγονός ότι η πυρηνική ενέργεια μπορεί να παράγει μόνο φορτίο βάσης ηλεκτρικής ενέργειας δεν θα μπορούσε να αποτελεί ΥΓΟΣ. Τέλος, υπάρχει σημαντικός κίνδυνος υπεραντιστάθμισης.

3.2. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΥΠΑΡΞΗ ΕΝΙΣΧΥΣΗΣ

(85) Αρκετοί ενδιαφερόμενοι ισχυρίστηκαν ότι τα μέτρα συνιστούν κρατική ενίσχυση καθώς συνεπάγονται διμερείς συμφωνίες μεταξύ του δημοσίου και μιας εταιρείας· οι πληρωμές αποσκοπούν ειδικά στην παραγωγή πυρηνικής ενέργειας· υπάρχει άμεση εμπλοκή του κρατικού προϋπολογισμού στις πληρωμές· τέλος, η σύμβαση προβλέπει στήριξη και ειδικούς όρους για την πυρηνική ενέργεια, οι οποίοι υπερβαίνουν κάθε στήριξη για τις ανανεώσιμες πηγές ενέργειας.

(86) Ένας ενδιαφερόμενος παρατήρησε ότι η μετάβαση από ένα καθεστώς πληρωμής «ανά μονάδα» αποβλήτων σε ένα ανώτατο όριο για τη μεταφορά των αποβλήτων θα ενείχε το στοιχείο ενίσχυσης και θα παρείχε επιπλέον επιδότηση σε νέους παραγωγούς πυρηνικής ενέργειας.

3.3 ΥΠΟΒΛΗΘΕΙΣΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΟΥΣ ΣΤΟΧΟΥΣ ΚΟΙΝΟΥ ΣΥΜΦΕΡΟΝΤΟΣ, ΤΙΣ ΑΔΥΝΑΜΙΕΣ ΤΗΣ ΑΓΟΡΑΣ ΚΑΙ ΤΗΝ ΑΝΑΓΚΗ ΚΡΑΤΙΚΗΣ ΠΑΡΕΜΒΑΣΗΣ

(87) Ένας από τους ενδιαφερόμενους που απάντησαν θετικά παρατήρησε ότι η πυρηνική ενέργεια μπορεί να συμβάλει σημαντικά στην παραγωγή ηλεκτρικής ενέργειας με χαμηλές εκπομπές άνθρακα και στη διαφοροποίηση του τομέα της παραγωγής ηλεκτρικής ενέργειας. Παρατήρησε επίσης ότι, ενώ δεν θα μπορούσε να παράσχει το σύνολο της απαιτούμενης πρόσθετης ισχύος κατά τις επόμενες δεκαετίες στο Ηνωμένο Βασίλειο, είναι πιθανόν να διαδραματίσει σημαντικό ρόλο όσον αφορά την αντικατάσταση πυρηνικών μονάδων υπό παροπλισμό και την κάλυψη της μελλοντικής ζήτησης.

(88) Διάφοροι ενδιαφερόμενοι υποστήριξαν ότι το Ηνωμένο Βασίλειο είναι σε διαφορετική θέση από τα άλλα κράτη μέλη της Ένωσης, διότι είναι νησιωτική χώρα και με πιο περιορισμένες δυνατότητες διασύνδεσης. Κάθε σύγκριση με τη Φινλανδία ή τη Γαλλία θα ήταν άστοχη, διότι η διάρθρωση της αγοράς σε αυτές τις χώρες είναι πολύ διαφορετική και στις χώρες αυτές υπάρχουν μακροπρόθεσμες οικονομικές συμφωνίες για τη στήριξη της κατασκευής πυρηνικών μονάδων. Επιπλέον, το ΗΒ δεν θα ήταν σε θέση να διαχειριστεί το πρόβλημα της διαλείπουσας λειτουργίας των ανανεώσιμων πηγών ενέργειας εισάγοντας μεγάλες ποσότητες ρεύματος από γειτονικές χώρες, όταν δεν υπάρχει παραγωγή από τις ανανεώσιμες πηγές ενέργειας, και να αντιμετωπίσει τα προβλήματα που προκαλεί η πλεονάζουσα παραγωγή. Οι ελλείψεις της αγοράς στο Ηνωμένο Βασίλειο σε σχέση με κάθε ενιαία ευρωπαϊκή αγορά ηλεκτρικής ενέργειας θα είναι πάντα μεγαλύτερες από ό,τι στην ηπειρωτική Ευρώπη και θα απαιτούν τη λήψη πρόσθετων μέτρων για τη διόρθωσή τους. Επιπλέον, η στήριξη της πυρηνικής ενέργειας θα αύξανε τη διαφοροποίηση του ενεργειακού εφοδιασμού, ενισχύοντας την ανθεκτικότητα του ενεργειακού συστήματος του ΗΒ.

(89) Ένας ενδιαφερόμενος επισήμανε την ειδική ανεπάρκεια της αγοράς για πυρηνική ενέργεια, ιδίως τη μεγάλη διάρκεια κατασκευής και τον χρόνο ζωής των μονάδων, με αποτέλεσμα να απαιτείται διάστημα άνω των 30 ετών για την απόδοση της επένδυσης, πέραν του 2050. Επίσης, τα διδάγματα που αντλήθηκαν από τις διακοπές ρεύματος σε ορισμένα κράτη μέλη καταδεικνύουν ότι η δυνατότητα εφοδιασμού μέσω των διασυνοριακών δικτύων είναι περιορισμένη και ότι κανένας μεμονωμένος ΔΣΜ δεν μπορεί να εγγυηθεί τον εφοδιασμό μέσω των διασυνοριακών δικτύων με τον ίδιο τρόπο όπως στο πλαίσιο του εθνικού δικτύου. Οι κρατικές ενισχύσεις για το έργο HPC θα μπορούσαν να είναι λιγότερο στρεβλωτικές για τον ανταγωνισμό σε σύγκριση με τη θέσπιση άλλων μέτρων, όπως οι αγορές ισχύος.

(90) Ένας ενδιαφερόμενος υποστήριξε ότι ο σταθμός HPC δεν θα αποτελούσε εμπόδιο όσον αφορά τον στόχο της διασφάλισης της προστασίας του περιβάλλοντος, διότι οι δραστηριότητές του θα ελέγχονται στενά από τους αρμόδιους φορείς, όπως το Office for Nuclear Regulation (ρυθμιστικός φορέας πυρηνικής ενέργειας). Επίσης, το HPC θα πληροί τις απαιτήσεις των περιβαλλοντικών κανονιστικών ρυθμίσεων του 2010.

(91) Ορισμένα ενδιαφερόμενα μέρη υποστήριξαν ότι υπάρχουν επί του παρόντος τεχνολογίες για την ασφαλή αποθήκευση πυρηνικών αποβλήτων.

(92) Διάφοροι ενδιαφερόμενοι παρατήρησαν ότι το υφιστάμενο μείγμα πολιτικών είναι ανεπαρκές για την προσέλκυση επενδύσεων στην πυρηνική ενέργεια, ιδίως λόγω της χαμηλής τιμής του άνθρακα βάσει του ΣΕΔΕ (σύστημα εμπορίας δικαιωμάτων εκπομπής)· η κατώτατη τιμή του άνθρακα στο ΗΒ δεν θα οδηγήσει τις τιμές του άνθρακα σε αρκετά υψηλά επίπεδα που θα αποτελούσαν κίνητρο για επενδύσεις στην πυρηνική ενέργεια· επίσης, το καθεστώς εγγυήσεων του ΗΒ δεν μπορεί να στηρίξει τις επενδύσεις, εφόσον δεν αντιμετωπίζει τη μακροπρόθεσμη οικονομική βιωσιμότητα της πυρηνικής ενέργειας. Τέλος, το κατάλοιπο διοξειδίου του άνθρακα που εκπέμπεται κατά την παραγωγή ηλεκτρισμού με πυρηνική ενέργεια είναι παρόμοιο με εκείνο της αιολικής ενέργειας και πολύ κατώτερο από το κατάλοιπο σε σχέση με τις θαλάσσιες ανανεώσιμες πηγές ενέργειας και τις τεχνολογίες βιομάζας, τα ηλιακά φωτοβολταϊκά συστήματα και τις τεχνολογίες βιομάζας.

(93) Ένα ενδιαφερόμενο μέρος υποστήριξε ότι το ΗΒ στηρίζει τις ανανεώσιμες πηγές ενέργειας, αλλά ότι οι εν λόγω τεχνολογίες δεν είναι κατάλληλες για την παροχή φορτίου βάσης ηλεκτρικής ενέργειας, ενώ ταυτόχρονα η στήριξη στο φυσικό αέριο θα καθιστούσε το ΗΒ εξαρτημένο από ορυκτά καύσιμα και εκτεθειμένο σε γεωπολιτικούς κινδύνους.

(94) Ένας ενδιαφερόμενος υποστήριξε ότι η Επιτροπή θα πρέπει να αξιολογήσει το καθαρό περιβαλλοντικό όφελος από τον HPC σε σύγκριση με το υφιστάμενο ενεργειακό μείγμα στο ΗΒ. Με βάση τα κριτήρια αυτά το HPC θα απέφερε προφανώς σημαντικό περιβαλλοντικό όφελος.

(95) Αρκετά ενδιαφερόμενα μέρη υποστήριξαν ότι τα κράτη μέλη θα πρέπει να είναι ελεύθερα να επιλέγουν το δικό τους ενεργειακό μείγμα και να παρέχουν τα αναγκαία κίνητρα χωρίς τα οποία θα διακόπτονταν οι αποδοτικές μακροπρόθεσμες ιδιωτικές επενδύσεις σε δυναμικό ηλεκτροπαραγωγής χαμηλών ανθρακούχων εκπομπών. Η Επιτροπή δεν έχει καμία αρμοδιότητα να επηρεάζει τις αποφάσεις αυτές. Επίσης, οι πυρηνικοί σταθμοί έχουν υψηλό αρχικό κόστος κεφαλαίου και χαμηλές οριακές λειτουργικές δαπάνες, που, σε συνδυασμό με την έλλειψη αντιστοιχίας μεταξύ των λειτουργικών δαπανών και των τιμών αγοράς ηλεκτρικής ενέργειας, καθορίζουν την ύπαρξη κινδύνου που δεν μπορεί να μεταφερθεί στους καταναλωτές χωρίς κρατική παρέμβαση.

(96) Διάφοροι ενδιαφερόμενοι επέκριναν την αιτιολογική σκέψη 337 της απόφασης για την κίνηση της διαδικασίας, ιδίως διότι δεν πραγματοποιήθηκε καμία επένδυση σε νέες πυρηνικές μονάδες ηλεκτροπαραγωγής στο ΗΒ μετά την ελευθέρωση της αγοράς ενέργειας πριν από 20 έτη. Επίσης, ο κίνδυνος των αλλαγών στις κυβερνητικές πολιτικές ή άλλοι κίνδυνοι πολιτικού χαρακτήρα θα καθιστούσαν τις επενδύσεις αυτές δύσκολες για ιδιώτες επενδυτές.

(97) Αρκετά μέρη υποστήριξαν ότι οι κεφαλαιουχικές δαπάνες αντιπροσωπεύουν περίπου το 75 % του σταθμισμένου κόστους της ηλεκτρικής ενέργειας (17), σε σύγκριση με 10 έως 15 τοις εκατό για το φυσικό αέριο χωρίς τη χρήση μέτρων ή τεχνολογίας μείωσης ρύπων. Παρατήρησαν επίσης ότι το αποτελεσματικό ως προς το κόστος για την απαλλαγή από τις ανθρακούχες εκπομπές με βάση τη δική του μοντελοποίηση είναι το επίπεδο των 50 gCO2/kWh έως το 2030, σε σύγκριση με τα τρέχοντα επίπεδα των περίπου 500 gCO2/kWh, το οποίο θα επιτευχθεί με το χαμηλότερο δυνατό κόστος μόνο εάν με έναν νέο τρόπο πυρηνικής ηλεκτροπαραγωγής επιτυγχάνονταν σημαντικά ποσοστά διείσδυσης (π.χ. 11 έως 18 GW). Το όφελος επί της παρούσας αξίας ενός πυρηνικού προγράμματος μεγάλης κλίμακας θα ανερχόταν σε 23 δισεκατ. GBP. Επίσης, μια μακροχρόνια σύμβαση για πυρηνική ενέργεια θα διατηρούσε την απόδοση της κατανομής φορτίων ηλεκτρικής ενέργειας, κάτι που θα είχε σημασία για τις τεχνολογίες τόσο της πυρηνικής ενέργειας όσο και των ανανεώσιμων πηγών ενέργειας, λόγω του χαμηλού οριακού κόστους των.

(98) Ένας ενδιαφερόμενος υποστήριξε ότι η μη στήριξη της έγκαιρης ανάπτυξης μιας νέας τεχνολογίας όπως η τεχνολογία EPR θα περιόριζε τη διάθεση για επενδύσεις σε αυτή την τεχνολογία εντός και εκτός του ΗΒ.

(99) Ένας ενδιαφερόμενος υποστήριξε ότι η Συνθήκη Ευρατόμ δεν μπορεί να εφαρμοστεί ανεξάρτητα από τις τρέχουσες πολιτικές της Επιτροπής, δεδομένου ότι το άρθρο 40 της Συνθήκης απαιτεί από την Επιτροπή να δημοσιεύει σε τακτά χρονικά διαστήματα στόχους για την πυρηνική ενέργεια και ότι οι στόχοι της Συνθήκης μπορεί να επιδιώκονται μόνο με βάση τις άλλες διατάξεις της.

(100) Ένας ενδιαφερόμενος επισήμανε ότι πριν την ελευθέρωση της αγοράς, οι επενδύσεις στην πυρηνική ενέργεια ήταν δυνατές μέσω έργων χρηματοδοτούμενων με βάση τα τιμολόγια, γεγονός που εξάλειφε τους επενδυτικούς κινδύνους.

(101) Ένα ενδιαφερόμενο μέρος δήλωσε ότι υπάρχουν διάφορες πηγές πυρηνικών καυσίμων και η πηγή είναι και έχει πολύ υψηλή διαβάθμιση όσον αφορά την ενεργειακή ασφάλεια.

(102) Ένα μέρος παρατήρησε ότι δεν θα υπάρχουν αποδεδειγμένες τεχνολογίες παραγωγής φορτίου βάσης με χαμηλές εκπομπές άνθρακα πέραν των πυρηνικών που μπορούν να χρησιμοποιηθούν στα ίδια επίπεδα ισχύος. Επίσης, δεδομένων των χαρακτηριστικών των πολιτικών κινδύνων στην Ευρωπαϊκή Ένωση, οι επενδυτές διστάζουν να διαθέτουν πολύ μεγάλα κεφάλαια για τη νέα τεχνολογία παραγωγής ηλεκτρικής ενέργειας. Τέλος, σύμφωνα με την πρόβλεψη της Επιτροπής οι επενδύσεις σε νέα πυρηνική τεχνολογία την περίοδο 2027-2030 είναι αμφίβολες λόγω της αβεβαιότητας.

(103) Διάφορα μέρη παρατήρησαν ότι το ΗΒ δεν διαθέτει μηχανισμό παρόμοιο με το φινλανδικό μοντέλο της εταιρείας Mankala (μιας κοινής επένδυσης από εταιρείες παραγωγής ενέργειας και ενεργοβόρες βιομηχανίες), με βάση το οποίο θα ήταν δυνατή η διαχείριση της ασυμμετρίας μεταξύ του κινδύνου του αρχικού κόστους κεφαλαίου και της μακροπρόθεσμης στιγμιαίας τιμής ηλεκτρικής ενέργειας.

(104) Ένα ενδιαφερόμενο μέρος παρατήρησε ότι οι περισσότερες τεχνολογίες παραγωγής από ανανεώσιμες πηγές θα είχαν ανακαλυφθεί από τις αρχές της δεκαετίας του 1900, και θα ήταν πιο λογικό αντί γι αυτές να στηριχθεί η προώθηση της πυρηνικής ενέργειας με το αιτιολογικό της ωριμότητας των τεχνολογιών.

(105) Διάφορα μέρη παρατήρησαν ότι οι αντιδραστήρες δεν θα τεθούν σε λειτουργία πριν από το 2023, γεγονός που καθιστά αδύνατο το να αντιμετωπίσει η μονάδα παραγωγής το ζήτημα της ασφάλειας του εφοδιασμού που επικαλέστηκε το ΗΒ για να δικαιολογήσει τα μέτρα.

(106) Ένας ενδιαφερόμενος ανέφερε ότι η πυρηνική τεχνολογία δεν παρέχει ασφάλεια εφοδιασμού, διότι καθιστά την παραγωγή ενέργειας εξαρτημένη από εισαγωγές σχάσιμων πυρηνικών υλικών. Ένας άλλος ενδιαφερόμενος παρατήρησε ότι η εξάρτηση από εισαγόμενα καύσιμα θα πρέπει να μειώνεται για να βελτιωθεί η ασφάλεια του εφοδιασμού.

(107) Ένας ενδιαφερόμενος επεσήμανε ότι η ενεργειακή πολιτική της κυβέρνησης του ΗΒ είναι πολιτικά μεροληπτική και παρεμποδίζει την ανάπτυξη παράκτιων αιολικών πάρκων και μονάδων παραγωγής ηλιακής ενέργειας.

(108) Διάφοροι ενδιαφερόμενοι παρατήρησαν ότι η πυρηνική τεχνολογία μειώνει την ασφάλεια του εφοδιασμού, εφόσον δεν έχει την απαιτούμενη ευελιξία για την εξισορρόπηση της προσφοράς και της ζήτησης στο δίκτυο, εξαιτίας των μη προγραμματισμένων αστοχιών, των μειωμένων συντελεστών ισχύος ή της συνήθους συντήρησης. Η πυρηνική τεχνολογία συνδέεται επίσης με απρόβλεπτους κραδασμούς που απαιτούν μεγάλες εφεδρικές ποσότητες, σε αντίθεση με τη μεταβλητότητα της αιολικής ενέργειας που είναι σε μεγάλο βαθμό προβλέψιμη. Τέλος, κατά την άποψη των ίδιων μερών, η πυρηνική τεχνολογία είναι επίσης ανεπαρκές μέσο για τη μείωση των εκπομπών, βάσει των ερευνών που δείχνουν ότι ο πυρηνικός κύκλος παράγει από 9 μέχρι 25 φορές περισσότερες εκπομπές διοξειδίου του άνθρακα απ' ό,τι η αιολική ενέργεια.

(109) Αρκετοί ενδιαφερόμενοι παρατήρησαν ότι η συνεισφορά της πυρηνικής τεχνολογίας στην απαλλαγή από τις ανθρακούχες εκπομπές δεν είναι σημαντική, με βάση συγκρίσιμα στατιστικά στοιχεία.

(110) Ορισμένα μέρη παρατήρησαν ότι το μέτρο δεν θα παρείχε ασφάλεια εφοδιασμού, διότι δεν θα αντικαθιστούσε με ικανοποιητική ταχύτητα την καταργούμενη ισχύ και θα ήταν εξαρτημένο από τα αποθέματα ουρανίου, τα οποία ενδέχεται να εξαντληθούν.

(111) Διάφοροι ενδιαφερόμενοι υποστήριξαν ότι οι επιδοτήσεις θα απέκλειαν άλλες περισσότερο καινοτόμες και λιγότερο επιζήμιες για το περιβάλλον τεχνολογίες και ότι δεν δικαιολογούνται και είναι ασυμβίβαστες με την αρχή «ο ρυπαίνων πληρώνει». Οι μελλοντικές γενιές θα επιβαρυνθούν με το κόστος που προκύπτει από το έργο μακροπρόθεσμα

(112) Αρκετοί ενδιαφερόμενοι ήθελαν να τονίσουν ότι ορισμένα κράτη μέλη («ΚΜ»), ιδίως η Γερμανία, η Αυστρία, η Ιρλανδία, η Ιταλία κ.λπ., είναι κατά της πυρηνικής ενέργειας και ότι άλλα κράτη μέλη, όπως η Πορτογαλία, η Δανία, η Εσθονία ή η Ελλάδα δεν διαθέτουν πυρηνική ενέργεια και, ως εκ τούτου, δεν θα μπορούσε να υπάρξει ένας κοινός στόχος στον τομέα της πυρηνικής ενέργειας.

(113) Ορισμένοι ενδιαφερόμενοι παρατήρησαν ότι μια τεχνολογία που έχει ανάγκη από επιδοτήσεις επί 60 έτη και απαλλάσσεται από κάθε άμεσο και έμμεσο κόστος που συνεπάγεταικαι επιπλέον απαιτεί εγγυημένη σύμβαση διάρκειας 35 ετών, δεν μπορεί να θεωρηθεί βιώσιμη.

(114) Ένας ενδιαφερόμενος ισχυρίστηκε ότι δεν υπάρχει ικανοποιητικός τρόπος για να αντιμετωπιστεί η ανάγκη διάθεσης των ραδιενεργών αποβλήτων.

(115) Ένας ενδιαφερόμενος υποστήριξε ότι το ΗΒ ευνοεί υπερβολικά τη νέα πυρηνική ενέργεια, αποδεχόμενο πολλές αβεβαιότητες σχετικά με τη διάθεση και παρέχοντας εγγυήσεις στους επενδυτές.

(116) Ορισμένοι ενδιαφερόμενοι επέκριναν την αξιολόγηση κινδύνου που διενήργησε το Ηνωμένο Βασίλειο, υποστηρίζοντας ότι δεν μπόρεσε να αντιληφθεί ή να λάβει υπόψη τα αλλεπάλληλα απροσδόκητα «πέραν της βάσης σχεδιασμού» ατυχήματα που συνέβησαν στη Φουκουσίμα και άλλα σοβαρά πυρηνικά ατυχήματα. Επέκριναν επίσης τους ισχυρισμούς ότι για το χειρότερο ευλόγως προβλέψιμο ατύχημα/συμβάν στον HPC (περιλαμβανομένης της τρομοκρατικής επίθεσης), το μέγιστο ποσοστό απελευθέρωσης (καυσίμου) υπό μορφή μιας παράκαμψης του συστήματος συγκράτησης (καυσίμου) δεν θα υπερβαίνει το 0,03 τοις εκατό του συνολικού καυσίμου στον πυρήνα του αντιδραστήρα ανά ημέρα.

(117) Διάφοροι ενδιαφερόμενοι παρατήρησαν ότι δεν ήταν σαφές κατά πόσο το Ηνωμένο Βασίλειο είχε λάβει υπόψη την ανάπτυξη νέων τεχνολογιών που βελτιώνουν την ευελιξία του δικτύου ηλεκτρικής ενέργειας (π.χ. δυναμική κοστολόγηση, συμβάσεις διακοπτόμενου φορτίου ή ένα δυναμικό σύστημα περιορισμού του φορτίου για τη βιομηχανία, συγκέντρωση υπηρεσιών και βελτίωση της ζήτησης των νοικοκυριών).

(118) Ένας ενδιαφερόμενος επικρίνει τη σημασία που δίνει το ΗΒ στην παραγωγή φορτίου βάσης ηλεκτρικής ενέργειας, δεδομένων των αλλαγών που σημειώνονται στον τομέα της ενέργειας, με συνέπεια να είναι αμφίβολο αν, έως τα μέσα της δεκαετίας του 2020, το φορτίο βάσης θα έχει την ίδια σημασία όπως σήμερα. Ειδικότερα, η ευελιξία του συστήματος θα αποκτά όλο και μεγαλύτερη σημασία.

(119) Ορισμένα μέρη παρατήρησαν ότι ο HPC δεν θα είναι η πρώτη μονάδα στο είδους της («FOAK»), αλλά μάλλον η πέμπτη ή η έκτη αυτού του τύπου, δεδομένων των μονάδων παραγωγής στη Φινλανδία και τη Γαλλία και των άλλων δύο που έχουν κατασκευαστεί στην Κίνα. Επιπλέον, παρόμοιοι αντιδραστήρες έχουν παραγγελθεί χωρίς τη χορήγηση κρατικής ενίσχυσης στη Φινλανδία και τη Γαλλία.

(120) Ένας ενδιαφερόμενος υποστήριξε ότι ο κλάδος παραγωγής ηλιακής ενέργειας θα έχει την ικανότητα να παράγει την ίδια ποσότητα ηλεκτρικής ενέργειας κάθε έτος με αυτήν που εκτιμάται ότι θα παράγει ο HPC και με συγκρίσιμο κόστος, και ότι η υπεράκτια αιολική ενέργεια θα μπορούσε να είναι φθηνότερη από την πυρηνική έως το 2020 ή αμέσως μετά.

(121) Ένας ενδιαφερόμενος υποστήριξε ότι από τα στοιχεία της κυβέρνησης του ΗΒ συνάγεται ότι η νέα πυρηνική τεχνολογία δεν ήταν αναγκαία, σε αντίθεση με διάφορα έγγραφα και ομιλίες που λανθασμένα ισχυρίζονται ότι η ζήτηση ηλεκτρικής ενέργειας μπορεί να διπλασιαστεί ή ακόμη και να τριπλασιαστεί, σε αντίθεση με τα στοιχεία της έρευνας της κυβέρνησης όσον αφορά τη μακροπρόθεσμη ζήτηση ηλεκτρικής ενέργειας και σχετικά με την ανάγκες για ηλεκτρική ισχύ έως το 2025.

3.4. ΠΑΡΑΤΗΡΗΣΕΙΣ ΠΟΥ ΕΛΗΦΘΗΣΑΝ ΣΧΕΤΙΚΑ ΜΕ ΤΗΝ ΚΑΤΑΛΛΗΛΟΤΗΤΑ ΚΑΙ ΤΟΝ ΧΑΡΑΚΤΗΡΑ ΚΙΝΗΤΡΟΥ ΤΩΝ ΜΕΤΡΩΝ

(122) Ορισμένοι από τους ενδιαφερόμενους που απάντησαν θετικά παρατήρησαν ότι η πυρηνική ενέργεια μπορεί να συμβάλει σημαντικά στην παραγωγή ηλεκτρικής ενέργειας με χαμηλές εκπομπές άνθρακα καθώς και στη διαφοροποίηση της παραγωγής ηλεκτρικής ενέργειας. Παρατήρησαν, επίσης, ότι ενώ δεν θα μπορούσε να παράσχει το σύνολο της απαιτούμενης πρόσθετης ηλεκτρικής ισχύος κατά τις επόμενες δεκαετίες στο Ηνωμένο Βασίλειο, είναι πιθανόν να διαδραματίσει σημαντικό ρόλο όσον αφορά την αντικατάσταση πυρηνικών μονάδων υπό παροπλισμό και την κάλυψη της μελλοντικής ζήτησης.

(123) Διάφοροι ενδιαφερόμενοι υποστήριξαν ότι, χωρίς την κρατική παρέμβαση, οι ιδιωτικές επενδύσεις θα επικεντρώνονταν μόνο σε επενδύσεις βραχυπρόθεσμης απόδοσης, γεγονός που θα καθιστούσε αδύνατη την κατασκευή νέων πυρηνικών μονάδων.

(124) Ένας ενδιαφερόμενος υποστήριξε ότι, χωρίς την ενίσχυση, οι επιχειρήσεις δεν θα είχαν κανένα κίνητρο να επενδύσουν σε νέες πυρηνικές μονάδες και ότι η επιτυχής ολοκλήρωση του πρώτου έργου θα μείωνε σημαντικά το κόστος νέων έργων. Υποστήριξε ακόμη ότι οι αντιδραστήρες τρίτης γενιάς δεν μπορούν να συγκριθούν με τις υφιστάμενες εγκαταστάσεις και ότι, χωρίς ένα μακροπρόθεσμο χρονικό ορίζοντα σταθερότητας τιμών θα ήταν αδύνατο να υπάρξουν ιδιωτικές επενδύσεις στον τομέα της πυρηνικής ενέργειας.

(125) Αρκετοί ενδιαφερόμενοι υποστήριξαν ότι το νέο πρόγραμμα κατασκευής πυρηνικών μονάδων του ΗΒ θα αποφέρει σημαντικά οφέλη για την απασχόληση στο ΗΒ και την Ευρώπη.

(126) Αρκετοί ενδιαφερόμενοι παρατήρησαν ότι οι ενισχύσεις θα παρείχαν τη δυνατότητα σε εργαζόμενους με υψηλό βαθμό ειδίκευσης και πολλές δεξιότητες να διατηρήσουν τις δεξιότητές τους και να αναπτύξουν νέες τεχνικές, που θεωρούνται ως ζωτικής σημασίας σε σχέση με τον παροπλισμό των πυρηνικών αντιδραστήρων που λειτουργούν σήμερα. Επισήμαναν επίσης τον θετικό αντίκτυπο που θα είχε η ενίσχυση στις επιχειρήσεις της εφοδιαστικής αλυσίδας.

(127) Αρκετοί ενδιαφερόμενοι τόνισαν ότι οι βρετανικές επιχειρήσεις θα υποστήριζαν ένθερμα ένα διαφοροποιημένο ενεργειακό μείγμα και ότι θα στήριζαν ιδίως την πυρηνική, την αιολική και την υδροηλεκτρική ενέργεια. Το πρόγραμμα του ΗΒ θα δημιουργούσε πιο σταθερό επενδυτικό περιβάλλον για τις επιχειρήσεις, ιδίως για τους μεγάλους καταναλωτές ηλεκτρικής ενέργειας.

(128) Διάφοροι ενδιαφερόμενοι παρατήρησαν ότι ο προτεινόμενος μηχανισμός, σε σύγκριση με το σύστημα πράσινων πιστοποιητικών που χρησιμοποιείται επί του παρόντος αποκλειστικά για τις ανανεώσιμες πηγές ενέργειας, έχει το πλεονέκτημα ότι περιορίζει την υπεραντιστάθμιση.

(129) Ορισμένα μέρη παρατήρησαν ότι το κράτος έχει υποχρέωση να παρέχει κίνητρα στους επενδυτές να διαφοροποιήσουν τις αποφάσεις τους, εφόσον οι ελευθερωμένες αγορές δεν μπορούν να αξιοποιήσουν τα οφέλη που προκύπτουν από την ασφάλεια του εφοδιασμού ενός κράτους μέλους.

(130) Ένας ενδιαφερόμενος επέκρινε την άποψη της Επιτροπής ότι οι CfDs εξαλείφουν τους περισσότερους κινδύνους της αγοράς, δεδομένου ότι τα τιμολόγια παροχής σε εγγυημένες τιμές χρησιμοποιούνται ευρέως σε πολλά κράτη μέλη για τη στήριξη των ανανεώσιμων πηγών ενέργειας και δεν θα υπήρχε λόγος διαφορετικής μεταχείρισης της πυρηνικής ενέργειας.

(131) Διάφοροι ενδιαφερόμενοι υποστήριξαν ότι η πυρηνική τεχνολογία δεν είναι φιλική προς το περιβάλλον, δεν είναι ανανεώσιμη, αλλά είναι πεπερασμένη, και θα ήταν εξαιρετικά δαπανηρή, παρά το γεγονός ότι είναι μια ώριμη τεχνολογία και δεν αποφέρει καμιά καινούργια γνώση.

3.5. ΥΠΟΒΛΗΘΕΙΣΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΑΝΑΛΟΓΙΚΟΤΗΤΑ ΤΩΝ ΜΕΤΡΩΝ

(132) Ένα ενδιαφερόμενος παρατήρησε ότι ο μηχανισμός της CfD μετριάζει τον κίνδυνο ενώ εξακολουθεί να εκθέτει την NNBG σε βασικό κίνδυνο και παρεμποδίζει την υπεραντιστάθμιση, διότι οι πληρωμές καταβάλλονται μόνο όταν η τιμή αναφοράς είναι χαμηλότερη από την τιμή άσκησης. Επίσης, η ρύθμιση κατανομής κερδών θα περιορίζει την υπεραντιστάθμιση και η NNBG δεν θα εξασφαλίζει σταθερό επίπεδο εσόδων ή κερδών. Τέλος, η σύμβαση επί διαφοράς θα σταθεροποιήσει τις τιμές, δημιουργώντας ένα καλύτερο επενδυτικό περιβάλλον.

(133) Αρκετοί ενδιαφερόμενοι υποστήριξαν ότι η ΤΑσ θα πρέπει να συγκρίνεται με την τιμή άσκησης των άλλων τεχνολογιών χαμηλών ανθρακούχων εκπομπών και όχι με το κόστος των μονάδων φυσικού αερίου και να λαμβάνονται υπόψη τα μελλοντικά και όχι τα τρέχοντα επίπεδα τιμών.

(134) Ορισμένοι ενδιαφερόμενοι παρατήρησαν ότι η CfD για τον HPC θα είναι διάρκειας 35 ετών, ενώ οι συμβάσεις για τις ανανεώσιμες πηγές ενέργειας ισχύουν μόνο για μικρότερες διάρκειες και συνήθως όχι μεγαλύτερες των 15 ετών. Ωστόσο, ο πυρηνικός σταθμός θα λειτουργεί επί 60 έτη, ενώ οι εγκαταστάσεις των ανανεώσιμων πηγών ενέργειας λειτουργούν για περίοδο 20-25 ετών, με αποτέλεσμα η διάρκεια της επιδότησης να είναι μικρότερη από τη διάρκεια λειτουργίας. Οι CfDs θα προστατεύσουν το Ηνωμένο Βασίλειο από τον κίνδυνο να πληρώσει υψηλότερο κόστος κατασκευής.

(135) Ένας ενδιαφερόμενος υπέβαλε εκτίμηση κόστους που υποδηλώνει ότι υπάρχει δυνατότητα για σημαντική μείωση του κόστους μετά την πρώτη μονάδα μέχρι 60-75 GBP ανά MWh έως το 2030. Υποστήριξε ακόμη ότι η ΤΑσ του κοινοποιηθέντος μέτρου θα εμπίπτει εντός του φάσματος που προτείνεται από την ανάλυσή του, δηλαδή από 85 έως 100 GBP ανά MWh.

(136) Ορισμένα ενδιαφερόμενα μέρη δήλωσαν ότι λίγες μόνο τεχνολογίες, εκ των οποίων καμία δεν μπορεί να παρέχει σημαντικές ποσότητες ηλεκτρικής ενέργειας στο μέλλον, θεωρούνται επί του παρόντος οικονομικότερες.

(137) Ορισμένα μέρη παρατήρησαν ότι, εάν ληφθεί υπόψη το πλήρες κόστος του συστήματος των ανανεώσιμων πηγών ενέργειας, η πυρηνική ενέργεια θα αποτελούσε πολύ φθηνότερη εναλλακτική επιλογή στην ΤΑσ που κοινοποιήθηκε από το Ηνωμένο Βασίλειο.

(138) Ένα μέρος ισχυρίστηκε ότι η απόφαση της Επιτροπής να εξαιρέσει έργα πυρηνικών μονάδων από τη χρήση μηχανισμών του τύπου CfD θα μπορούσε να έχει σημαντικές επιπτώσεις στην ικανότητα της NDA να εφαρμόσει μια λύση για την αντιμετώπιση του πλουτωνίου για μη στρατιωτική χρήση στο ΗΒ.. Υποστήριξε επίσης ότι η επιβάρυνση των φορολογουμένων για δαπάνες που αφορούν τα απόβλητα είναι ελάχιστη.

(139) Αρκετοί ενδιαφερόμενοι παρατήρησαν ότι οι επενδυτικές ενισχύσεις δεν αφαιρούνται από τις λειτουργικές ενισχύσεις.

(140) Ένας ενδιαφερόμενος ανέφερε ότι όλες οι συμφωνίες, καθώς και κάθε τροποποίησή τους, που έχουν αντίκτυπο στη χρηματοδότηση ή τις πρακτικές ρυθμίσεις σχετικά με τον παροπλισμό, τη διαχείριση και διάθεση αποβλήτων και αναλωμένου καυσίμου, πρέπει να είναι ανοικτές για δημόσια ενημέρωση και κοινοβουλευτικό έλεγχο. Παρατήρησε, επίσης, ότι δεν έχουν δημοσιοποιηθεί βασικά στοιχεία για τη δημιουργία μοντέλων κόστους.

(141) Ορισμένα ενδιαφερόμενα μέρη εξέφρασαν ανησυχίες για το ότι το Ηνωμένο Βασίλειο μπορεί να χορηγήσει πρόσθετη ενίσχυση στην NNBG, μεταξύ άλλων υπό μορφή καθεστώτος που περιορίζει την ευθύνη των φορέων εκμετάλλευσης πυρηνικών εγκαταστάσεων. Ορισμένα μέρη έκριναν επίσης ότι οι εναλλακτικές προς την πυρηνική ενέργεια τεχνολογίες θα φέρουν την πλήρη ευθύνη, ενώ η πυρηνική τεχνολογία θα υπόκειται σε καθεστώς περιορισμένης ευθύνης.

(142) Ένα άλλο είδος στήριξης που αναφέρθηκε ότι μπορεί να αποκλειστεί από την κοινοποιηθείσα ενίσχυση θα ήταν η υποεκτίμηση του κόστους της διαχείρισης και της διάθεσης πυρηνικών αποβλήτων σύμφωνα με τη σύμβαση μεταφοράς αποβλήτων, την οποία το Ηνωμένο Βασίλειο προτίθεται να υποχρεώσει νέους παραγωγούς πυρηνικής ενέργειας να συνάψουν. Ομοίως, ορισμένα μέρη παρατήρησαν ότι το γεγονός ότι εικάζεται πως δεν λαμβάνονται πλήρως υπόψη τα έξοδα παροπλισμού παραβιάζει την αρχή του «ο ρυπαίνων πληρώνει».

(143) Ένας ενδιαφερόμενος εξέφρασε ανησυχίες για τις ενδεχόμενες υπερβάσεις του κόστους, με βάση την εμπειρία με τα μοντέλα του ευρωπαϊκού αντιδραστήρα πεπιεσμένου ύδατος («EPR») στη Φινλανδία και τη Γαλλία.

(144) Η χρηματοδοτική στήριξη των υφιστάμενων παραγωγών πυρηνικής ηλεκτρικής ενέργειας στο ΗΒ παρεχόταν ήδη μέσω του περιορισμού των υποχρεώσεων, της ανάληψη εμπορικών κινδύνων, των επιδοτήσεων για τα έξοδα αποθήκευσης πυρηνικών αποβλήτων και των επιδοτήσεων δαπανών για την αντιμετώπιση τρομοκρατικού κινδύνου.

(145) Ορισμένα ενδιαφερόμενα μέρη επεσήμαναν ότι η ενίσχυση θα έχει ως αποτέλεσμα τη μετακύλιση του οικονομικού κινδύνου από την επιχείρηση στους φορολογούμενους που θα έχει ως συνέπεια την αύξηση των τιμών της ενέργειας κατά τα επόμενα 35 έτη.

(146) Αρκετά μέρη υποστήριξαν ότι η ΤΑσ είναι υπερβολικά υψηλή, εφόσον ο HPC είναι ο ακριβότερος σταθμός ηλεκτροπαραγωγής που έχει κατασκευαστεί μέχρι σήμερα. Οι στρεβλώσεις θα επιφέρουν πρόσθετο κόστος.

(147) Ένα ενδιαφερόμενος παρατήρησε ότι η αξιολόγηση της αναλογικότητας δεν μπορεί να είναι οριστική πριν από την κοινοποίηση της οριστικής κατανομής των οφελών και των διατάξεων σχετικά με την αναθεώρηση του κόστους.

(148) Ένα ενδιαφερόμενο μέρος ανέφερε ότι η ΤΑσ ήταν υψηλότερη από αυτήν που καταβάλλει η Γερμανία για την παραγωγή αιολικής ενέργειας στην ξηρά.

(149) Ένα μέρος ανέφερε ότι θα ήταν θεμιτό να υποτεθεί ότι δεν υπάρχει καμία εύλογη προσδοκία ότι το κόστος της τεχνολογίας EPR θα μειωθεί σημαντικά με την παροχή στήριξης και ότι ο εν λόγω αντιδραστήρας δεν θα μπορούσε να χαρακτηριστεί ως αναδυόμενη τεχνολογία.

(150) Αρκετά μέρη υποστήριξαν ότι πολλές αναδυόμενες τεχνολογίες ανανεώσιμων πηγών ενέργειας μπορεί να αποδειχθούν οικονομικά πολύ πιο αποδοτικές σε σύγκριση με τον HPC και ότι πρόσφατη έκθεση της Carbon Connect (18) εκτιμά ότι τα κέρδη της EDF και άλλων επενδυτών από τον HPC θα είναι πολύ υψηλότερα σε σύγκριση με άλλα έργα, με αναμενόμενες αποδόσεις ιδίων κεφαλαίων περίπου 19 % έως 21 %, υψηλότερες και από τις αναμενόμενες αποδόσεις των ιδίων κεφαλαίων σε έργα πρωτοβουλιών ιδιωτικής χρηματοδότησης. Επίσης, εάν λαμβανόταν υπόψη το κόστος της πλήρους ασφαλιστικής κάλυψης από πυρηνικές καταστροφές, τα οικονομικά επιχειρήματα υπέρ της πυρηνικής ενέργειας σε σύγκριση με άλλες πηγές με χαμηλές εκπομπές άνθρακα θα αποδυναμώνονταν σημαντικά. Τέλος, πρόσφατη έκθεση της επιτροπής δημοσίων λογαριασμών Βουλής των Κοινοτήτων του ΗΒ και της αρμόδιας αρχής για τον παροπλισμό των πυρηνικών σταθμών υπολόγισε το κόστος των παλαιών πυρηνικών μονάδων σε πάνω από 2,5 δισεκατ. GBP ετησίως, ή στο 42 % του συνολικού προϋπολογισμού του Υπουργείου Ενέργειας και Κλιματικής Αλλαγής (ΥΠΕΚΑ).

(151) Αρκετά ενδιαφερόμενα μέρη υποστήριξαν ότι υπήρχε εύλογη υποψία περί υπεραντιστάθμισης.

(152) Ένας ενδιαφερόμενος υπολόγισε ότι, εάν η ΤΑσ σε διάρκεια 35 ετών μετατραπεί σε ισοδύναμο ΤΑσ 15 ετών, θα ανερχόταν σε περίπου 117 GBP/MWh το 2012 σε πραγματικές τιμές, ή θα ήταν κατά περισσότερο από 20 % υψηλότερη από αυτήν της χερσαίας αιολικής ενέργειας και πάνω από 10 % έως 15 % υψηλότερη από αυτήν της ενέργειας από μετατροπή βιομάζας. Επίσης, θα μπορούσε να θεωρηθεί ότι το κόστος της χερσαίας αιολικής ενέργειας θα μειωνόταν περαιτέρω έως το 2023 λόγω των αυξημένων ποσοστών ανάπτυξης, καθιστώντας τη διαφορά ακόμη μεγαλύτερη.

(153) Ορισμένα ενδιαφερόμενα μέρη παρατήρησαν ότι οι τιμές των εναλλακτικών τεχνολογιών, και ιδίως των ανανεώσιμων πηγών, είναι πιθανό να μειωθούν στο μέλλον, με αποτέλεσμα να υπάρξει σχετική υπεραντιστάθμιση του έργου HPC.

(154) Ένας ενδιαφερόμενος ισχυρίστηκε ότι το ΗΒ δεν θα είχε προσφύγει στην αγορά για την αναζήτηση ισοδύναμης παραγωγικής ικανότητας ή ισχύος για την ίδια χρονική περίοδο. Στη Γαλλία και στη Φινλανδία οι τιμές της πυρηνικής ηλεκτρικής ενέργειας είναι της τάξης των 45 έως 50 ευρώ ανά MWh. Διάφορες εκθέσεις οικονομικών αναλυτών δείχνουν ότι η EDF θα επιτύγχανε εσωτερικό συντελεστή απόδοσης (ΕΣΑ) ιδίων κεφαλαίων σε ετήσια βάση μεταξύ 25 και 35 τοις εκατό. Τέλος, οι συμβάσεις επί διαφοράς θα καθιστούσαν ευκολότερη την επίτευξη της ΤΑν για την πυρηνική ηλεκτροπαραγωγή παρά για τις ανανεώσιμες πηγές ενέργειας και ένας συνδυασμός της τιμής κατωφλίου δικαιωμάτων εκπομπής διοξειδίου του άνθρακα και της αγοράς ισχύος θα στήριζε επενδύσεις στη νέα πυρηνική τεχνολογία.

3.6. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΙΣ ΠΙΘΑΝΕΣ ΣΤΡΕΒΛΩΣΕΙΣ ΤΟΥ ΑΝΤΑΓΩΝΙΣΜΟΥ ΚΑΙ ΤΙΣ ΣΥΝΑΛΛΑΓΕΣ ΜΕΤΑΞΥ ΚΡΑΤΩΝ ΜΕΛΩΝ

(155) Ορισμένα μέρη που έστειλαν θετικές παρατηρήσεις υποστήριξαν ότι το μέτρο δεν θα είχε σημαντική επίπτωση στον ανταγωνισμό ή στις συναλλαγές μεταξύ κρατών μελών, διότι δεν θα είχε σημαντικό αντίκτυπο στην ευημερία των καταναλωτών και δεν θα οδηγούσε σε αύξηση των τιμών λιανικής. Επίσης, η NNBG θα ήταν εκτεθειμένη στις δυνάμεις της αγοράς και στα κίνητρα ανταγωνισμού στη χονδρική αγορά ηλεκτρικής ενέργειας.

(156) Αρκετά μέρη υποστήριξαν ότι θα έπρεπε να θεσπιστούν ίσοι όροι ανταγωνισμού μεταξύ όλων των τεχνολογιών χαμηλών εκπομπών διοξειδίου του άνθρακα και, συνεπώς, οι επιδοτήσεις της νέας πυρηνικής τεχνολογίας θα ήταν εναρμονισμένες με τις τρέχουσες πολιτικές στήριξης των ανανεώσιμων πηγών ενέργειας. Ορισμένοι ενδιαφερόμενοι υποστήριξαν ότι θα πρέπει να διατηρηθεί η τεχνολογική ουδετερότητα και, ως εκ τούτου, δεν θα πρέπει να υπάρξουν διακρίσεις σε βάρος της πυρηνικής τεχνολογίας.

(157) Αρκετά μέρη παρατήρησαν ότι το μέτρο δεν θα μπορούσε να αποκλείσει τις επενδύσεις σε ανανεώσιμες πηγές ενέργειας, εφόσον και αυτές υποστηρίζονται από συμβάσεις CfD. Ορισμένα μέρη αντιθέτως ισχυρίστηκαν ότι η ενίσχυση θα δρούσε ως καταλύτης για νέες επενδύσεις σε τεχνολογίες παραγωγής ενέργειας.

(158) Ένας ενδιαφερόμενος παρατήρησε ότι ο HPC αναμένεται να έχει εγκατεστημένη ισχύ λίγο μεγαλύτερη από 3 GW, ενώ η αγορά του ΗΒ συνολικά σύντομα θα φθάσει τα 80 GW. Κατά συνέπεια, η νόθευση της αγοράς λόγω της ενίσχυσης δεν θα ήταν σημαντική (θα ήταν της τάξης του 4 τοις εκατό).

(159) Ορισμένα ενδιαφερόμενα μέρη παρατήρησαν ότι τα οφέλη από τις εναλλακτικές προς τις νέες πυρηνικές τεχνολογίες λύσεις δεν θα ήταν σε θέση να παράσχουν ένα αρκετά υψηλό επίπεδο ισχύος, ώστε να μπορούν να θεωρηθούν βιώσιμες εναλλακτικές λύσεις. Ειδικότερα, τα οφέλη από την αύξηση της ζήτησης δεν μπορεί να θεωρηθούν σίγουρα, η ενεργειακή απόδοση θα απαιτούσε πρόσθετες πολιτικές και η συμβολή της διασύνδεσης στην αποδοτική χρήση των πόρων θα ήταν καίρια, αλλά τα μεγαλύτερα εμπόδια θα ήταν πολιτικού και ρυθμιστικού χαρακτήρα.

(160) Διάφοροι ενδιαφερόμενοι υποστήριξαν ότι τα μέτρα θα νοθεύσουν τον ανταγωνισμό. Αυτό θα συμβεί με τον παραγκωνισμό των εναλλακτικών τεχνολογιών, και ιδίως με την εφαρμογή διακρίσεων σε βάρος των επενδύσεων ή τη στροφή των επενδύσεων σε τεχνολογίες ανανεώσιμων πηγών ενέργειας,. Θα υπάρξουν επίσης στρεβλώσεις του ανταγωνισμού στην εσωτερική αγορά, διότι οι εισαγωγείς δεν θα είναι σε θέση να ανταγωνιστούν τις επιδοτούμενες τιμές της πυρηνικής ενέργειας, γεγονός που θα δημιουργούσε τεχνητά πλεονάσματα σε άλλα κράτη μέλη.

(161) Ένας ενδιαφερόμενος επισήμανε ότι η ενίσχυση θα νοθεύσει τον ανταγωνισμό μεταξύ των υφιστάμενων πυρηνικών σταθμών και των νέων πυρηνικών μονάδων, εφόσον οι νέες μονάδες λαμβάνουν ενισχύσεις λειτουργίας ενώ οι προϋπάρχουσες δεν λαμβάνουν. Ένας άλλος ενδιαφερόμενος υποστήριξε ότι θα πρέπει να διατηρηθεί η τεχνολογική ουδετερότητα και, ως εκ τούτου, δεν θα πρέπει να υπάρξουν διακρίσεις σε βάρος της πυρηνικής τεχνολογίας.

(162) Ένας ενδιαφερόμενος παρατήρησε ότι οι επιδοτήσεις της πυρηνικής ενέργειας θα μπορούσαν να μειώσουν το μέγεθος της διαθέσιμης αγοράς για τη συμμετοχή των τεχνολογιών των ανανεώσιμων πηγών ενέργειας και να αυξήσουν τη δυσκολία της δημιουργίας νέας ικανότητας ηλεκτροπαραγωγής από ανανεώσιμες πηγές στην ΕΕ.

(163) Ένας ενδιαφερόμενος επέκρινε τη μελέτη εμπειρογνωμοσύνης του καθηγητού Green και το Δρ. Staffell, με το βασικό επιχείρημα ότι η μεθοδολογία τους ήταν ακατάλληλη για τη διενέργεια αναλύσεων των ωφελειών ή αξιολόγησης των στρεβλώσεων· οι παραδοχές τους ήταν ακατάλληλες για να εξεταστεί η ύπαρξη αδυναμιών της αγοράς· η παραδοχή του εξωγενούς χαρακτήρα του μέσου σταθμισμένου κόστους κεφαλαίου (ΜΣΚΚ) δεν αιτιολογείται· τέλος, η μελέτη αγνοεί τις νέες γνώσεις, τις δευτερογενείς επιπτώσεις του διοξειδίου του άνθρακα, την πολυμορφία της προσφοράς και την ισχύ της αγοράς.

(164) Ένα ενδιαφερόμενο μέρος ανέφερε ότι η ενίσχυση θα καταστήσει την ανισορροπία μεταξύ του πλήρους κόστους των άλλων ενεργειακών τεχνολογιών και της πυρηνικής τεχνολογίας επιζήμια για τους καταναλωτές και θα επιφέρει σημαντική αύξηση των φόρων. Επίσης, η EDF θα αποκτήσει δεσπόζουσα θέση στη βρετανική αγορά ενέργειας, ιδίως εάν παρασχεθεί επέκταση της οικονομικής ζωής των υφιστάμενων πυρηνοηλεκτρικών σταθμών.

(165) Ένα ενδιαφερόμενο μέρος ισχυρίστηκε ότι οι διαφορές στις πληρωμές των CfDs με βάση την καταμετρημένη παραγωγή θα μπορούσαν να προκαλέσουν στρεβλώσεις στην αγορά, διότι οι παραγωγοί θα μπορούσαν να πωλούν ηλεκτρική ενέργεια ακόμη με αρνητικές τιμές και να εξαρτώνται από τη σύμβαση επί διαφοράς για να αποκομίσουν θετικά έσοδα.

(166) Ένας ενδιαφερόμενος ισχυρίστηκε ότι το ύψος της ενίσχυσης θα υπονόμευε τις επενδύσεις σε μελλοντικές διασυνδέσεις, περιλαμβανομένων των γραμμών διασύνδεσης μεταξύ της Σκωτίας και της Ισλανδίας (γεωθερμική ηλεκτρική ενέργεια) και μεταξύ της Αγγλίας και των σκανδιναβικών χωρών (γεωθερμική, αιολική, παλιρροϊκής ενέργεια).

3.7. ΠΑΡΑΤΗΡΗΣΕΙΣ ΠΟΥ ΥΠΟΒΛΗΘΗΚΑΝ ΣΧΕΤΙΚΑ ΜΕ ΤΗΝ ΕΓΓΥΗΣΗ ΤΩΝ ΠΙΣΤΩΣΕΩΝ

(167) Αρκετοί ενδιαφερόμενοι παρατήρησαν ότι δεν μπορεί να αποκλειστεί η ύπαρξη υπεραντιστάθμισης, δεδομένου ότι η δέσμη των μέτρων ενίσχυσης περιλαμβάνει εγγύηση πιστώσεων επιπλέον της σύμβασης επί διαφοράς.

3.8. ΑΛΛΕΣ ΥΠΟΒΛΗΘΕΙΣΕΣ ΠΑΡΑΤΗΡΗΣΕΙΣ

(168) Αρκετοί ενδιαφερόμενοι αναφέρθηκαν στο γεγονός ότι τον Μάρτιο του 2013 ανιχνεύτηκαν μεγάλες ποσότητες ραδιενέργειας σε αγριόχοιρους, 27 έτη μετά το ατύχημα του Τσέρνομπιλ. Αρκετοί ενδιαφερόμενοι ζήτησαν τη διεξαγωγή και δεύτερης διαβούλευσης μετά την οριστικοποίηση του κοινοποιηθέντος μέτρου.

(169) Διάφοροι ενδιαφερόμενοι τόνισαν ότι, με τις προεκλογικές διακηρύξεις της, η κυβέρνηση του ΗΒ υποσχέθηκε ότι δεν θα υπήρχε δημόσια επιδότηση της πυρηνικής ενέργειας.

(170) Ένα μέρος παρατήρησε ότι το ΗΒ θα εξακολουθήσει να βασίζεται σε αυτό που αποκαλεί επιτυχή ολοκλήρωση των διαδικασιών που συνδέονται με νέα μονάδα, αλλά θα αγνοούσε τις σημαντικές αβεβαιότητες σχετικά με τη χωροθέτηση, τη σύσταση και τη λειτουργία μιας εγκατάστασης διάθεσης σε γεωλογικούς σχηματισμούς, προκειμένου να καταρτίσουν σχέδια και να καθορίσουν το κόστος της. Επέκρινε επίσης τις τρέχουσες προτάσεις του ΗΒ για τη διαχείριση και τη διάθεση πυρηνικών αποβλήτων.

4. ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ

(171) Το Ηνωμένο Βασίλειο (ΗΒ) υπέβαλε τις παρατηρήσεις του σχετικά με την απόφαση για την κίνηση διαδικασίας στις 31 Ιανουαρίου 2014. Η απάντηση του Ηνωμένου Βασιλείου περιείχε διάφορες αναλύσεις, όπως οι ακόλουθες: α. εργασίες δημιουργίας μοντέλων από το ΥΠΕΚΑ και ανάλυση σεναρίων με αντιπαραδείγματα· β. έκθεση της Oxera για τις ανεπάρκειες της αγοράς, την αναλογικότητα και τις πιθανές στρεβλώσεις του ανταγωνισμού· γ. μελέτη του Pöyry σχετικά με πιθανές στρεβλώσεις στην εσωτερική αγορά και εναλλακτικές λύσεις αντί της νέας πυρηνικής τεχνολογίας· δ. έκθεση της Redpoint σχετικά με την εξέλιξη του τομέα ηλεκτρικής ενέργειας στο ΗΒ· ε. περιγραφή της μεθόδου προσδιορισμού και επαλήθευσης του κόστους, στην οποία συμμετείχαν οι KPMG και LeighFisher· στ. έκθεση της KPMG σχετικά με τις πιθανές στρεβλώσεις του ανταγωνισμού· ζ. εργασίες συγκριτικής αξιολόγησης για το ποσοστό απόδοσης.

(172) Με την απάντησή του το Ηνωμένο Βασίλειο επανέλαβε σε γενικές γραμμές την ίδια θέση που εξέθεσε στην κοινοποίηση. Ειδικότερα, η νέα πυρηνική τεχνολογία θα αποτελεί σημαντικό μέρος του ενεργειακού μείγματος του ΗΒ, γεγονός που θα συμβάλει στην επιτυχία ενός απαλλαγμένου από εκπομπές άνθρακα, ασφαλούς και διαφοροποιημένου εφοδιασμού ηλεκτρικής ενέργειας με προσιτό κόστος.

(173) Τα επιχειρήματα του ΗΒ περιγράφονται αναλυτικότερα κατωτέρω.

4.1 ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΥΠΑΡΞΗ ΚΡΑΤΙΚΗΣ ΕΝΙΣΧΥΣΗΣ ΚΑΙ ΤΗΝ ΥΓΟΣ

(174) Το Ηνωμένο Βασίλειο υποστήριξε ότι το κοινοποιηθέν μέτρο δεν συνιστά ενίσχυση, βάσει των κριτηρίων της απόφασης Altmark για τη σύμβαση επί διαφοράς (CfD) και σύμφωνα με την ανακοίνωση περί εγγυήσεων (19) όσον αφορά την εγγύηση. Ως επικουρικό επιχείρημα, το ΗΒ ανέφερε στη συνέχεια ότι θεωρεί πως η ενίσχυση είναι νόμιμη βάσει του πλαισίου για τις ΥΓΟΣ (20). Εάν δεν γινόταν αποδεκτό αυτό το επιχείρημα, η ενίσχυση θα ήταν νόμιμη βάσει του άρθρου 107 παράγραφος 3 στοιχείο γ) της ΣΛΕΕ.

(175) Όσον αφορά την πρώτη προϋπόθεση της απόφασης Altmark, δηλαδή την ύπαρξη υπηρεσίας γενικού οικονομικού συμφέροντος («ΥΓΟΣ»), οι βρετανικές αρχές υποστηρίζουν ότι η κατασκευή του HPC εντός συγκεκριμένου χρονοδιαγράμματος και η λειτουργία του στο πλαίσιο της σύμβασης επί διαφοράς αποτελεί υπηρεσία γενικού οικονομικού συμφέροντος για την επίτευξη των στόχων γενικού συμφέροντος της κυβέρνησης του ΗΒ.

(176) Οι αρχές του ΗΒ διευκρινίζουν τον ορισμό της ΥΓΟΣ. Η ΥΓΟΣ, κατά την άποψή τους, συνίσταται στη διασφάλιση της επένδυσης στην ικανότητα παραγωγής της νέας πυρηνικής τεχνολογίας που πρέπει να επιτευχθεί εντός συγκεκριμένου χρονικού διαστήματος. Σύμφωνα με πληροφορίες, κανένας ιδιώτης επενδυτής υπό τις παρούσες συνθήκες της αγοράς δεν θα επένδυε σε μια νέα πυρηνική μονάδα ηλεκτροπαραγωγής εντός του χρονικού πλαισίου που ορίζεται στη σύμβαση επί διαφοράς. Οι βρετανικές αρχές ισχυρίζονται ότι υπάρχουν σημαντικές αδυναμίες της αγοράς όσον αφορά την κατασκευή νέων πυρηνικών μονάδων που δικαιολογούν τη θέσπιση της ΥΓΟΣ.

(177) Σύμφωνα με τις αρχές του ΗΒ, η οδηγία περί ηλεκτρικής ενέργειας (21) αναγνωρίζει ότι οι υποχρεώσεις παροχής δημόσιας υπηρεσίας βάσει του άρθρου 3 παράγραφος 2 μπορούν να λαμβάνουν υπόψη την ανάγκη εξασφάλισης παραγωγικής ικανότητας σε μακροπρόθεσμη βάση με σκοπό τη διασφάλιση της ασφάλειας του εφοδιασμού. Εικάζεται ότι δεν υπάρχει λόγος να περιοριστεί αυτή η βάση για την υποχρέωση παροχής δημόσιας υπηρεσίας ανάλογα με την εφεδρική ικανότητα παραγωγής. Ορισμένοι ισχυρίζονται ότι ο σταθμός HPC θα συμβάλει στον μακροπρόθεσμο προγραμματισμό του ΗΒ για την ασφάλεια του εφοδιασμού, παρέχοντας σημαντική παραγωγική ικανότητα σε μακροπρόθεσμη βάση, όπως προβλέπει το άρθρο 3 παράγραφος 2 της οδηγίας για την ηλεκτρική ενέργεια, και συγκεκριμένα για την περίοδο 35 ετών, κατά την οποία θα καταβάλλονται οι διαφορικές πληρωμές βάσει της CfD. Το γεγονός ότι η έναρξη της λειτουργίας του HPC μπορεί να μην συμβεί αρκετά έγκαιρα για την αντιμετώπιση των δυνητικά χαμηλών επιπέδων ικανότητας παραγωγής πριν από το 2020 δεν θα είχε καθοριστική σημασία σε μακροπρόθεσμη προοπτική, σε αντίθεση με τον βραχυπρόθεσμο προσανατολισμό του στόχου γενικού συμφέροντος. Εικάζεται ότι, το γεγονός ότι το ΗΒ ενδέχεται να αντιμετωπίσει περιορισμούς παραγωγικής ικανότητας πριν από έναρξη της λειτουργίας του HPC δεν υπονομεύει τον στρατηγικό σχεδιασμό του έργου. Επιπλέον, χωρίς περαιτέρω παρέμβαση, το ΗΒ θα συνεχίσει να αντιμετωπίζει το πρόβλημα των περιορισμών της παραγωγικής ικανότητας καθ' όλη τη δεκαετία του 2020 και μετέπειτα και θα πρέπει να σχεδιάσει ένα ενεργειακό μείγμα για την αντιμετώπιση αυτών των προβλημάτων σε διαρκή βάση.

(178) Ορισμένοι ισχυρίζονται ότι, συμβάλλοντας σημαντικά στην ασφάλεια του εφοδιασμού του ΗΒ με ηλεκτρική ενέργεια χαμηλών εκπομπών διοξειδίου του άνθρακα σε μακροπρόθεσμη βάση, η επένδυση στη μονάδα παραγωγής νέας πυρηνικής τεχνολογίας που θα παραδοθεί και θα τεθεί σε λειτουργία εντός συγκεκριμένου χρονοδιαγράμματος και η λειτουργία της στο πλαίσιο της CfD αποσκοπούν στην εξυπηρέτηση του γενικού ή δημόσιου συμφέροντος που μπορεί να χαρακτηριστεί ως ΥΓΟΣ. Κατά την κυβέρνηση του Ηνωμένου Βασιλείου, η νέα ικανότητα παραγωγής φορτίου βάσης και ιδίως τα πυρηνικά έργα δεν θα προέλθουν από επιχειρήσεις που λειτουργούν υπό κανονικές συνθήκες της αγοράς σε χρονικό διάστημα που επαρκεί για την επίτευξη των στόχων γενικού συμφέροντος του ΗΒ.

(179) Οι αρχές του ΗΒ υποστηρίζουν ότι η CfD πρέπει να θεωρηθεί ότι επιβάλλει στην NNBG ειδικές υποχρεώσεις παροχής δημόσιας υπηρεσίας. Ο ακριβής ορισμός και ο υποχρεωτικός χαρακτήρας της υποχρέωσης παροχής δημόσιας υπηρεσίας στο πλαίσιο των ΥΓΟΣ είναι αποτέλεσμα συνδυασμού αυστηρών ρητρών που έχουν σκοπό να διασφαλίζουν ότι η NNBG θα τηρήσει το καθορισμένο χρονοδιάγραμμα και το γεγονός ότι, μόλις η NNBG αρχίσει την κατασκευή, δεν θα υπάρχει καμία δυνατότητα «υπαναχώρησης» με βάση τις συνακόλουθες και εξαιρετικά υψηλές και μη ανακτήσιμες δαπάνες.

(180) Όσον αφορά τη δεύτερη προϋπόθεση της απόφασης Altmark, οι βρετανικές αρχές υποστηρίζουν ότι οι παράμετροι για τον υπολογισμό της ΤΑν και οι πιθανές προσαρμογές της ΤΑσ έχουν συμφωνηθεί καταρχήν και θα καθοριστούν στη CfD με αντικειμενικό και διαφανή τρόπο πριν αυτή τεθεί σε ισχύ.

(181) Όσον αφορά την τρίτη προϋπόθεση της απόφασης Altmark, οι βρετανικές αρχές υποστηρίζουν ότι, σύμφωνα με τη νομολογία, βάσει της διακριτικής ευχέρειας που διαθέτουν τα κράτη μέλη κατά τον καθορισμό ενός στόχου ΥΓΟΣ και των προϋποθέσεων επίτευξής τους, το πεδίο του ελέγχου εκ μέρους της Επιτροπής όσον αφορά την αναγκαιότητα και την αναλογικότητα της αντιστάθμισης, κατά την έννοια του τρίτου κριτηρίου της απόφασης Altmark, περιορίζεται επίσης στην εξέταση της ύπαρξης πρόδηλης πλάνης (22). Οι αρχές του ΗΒ θεωρούν ότι το μέτρο είναι αναλογικό και ότι ο μηχανισμός της CfD ελαχιστοποιεί αυτομάτως το επίπεδο κρατικής στήριξης, εφόσον η διαφορική πληρωμή καταβάλλεται μόνο όταν η αγοραία ΤΑν είναι κατώτερη από την ΤΑσ και καταβάλλεται αντίστροφη πληρωμή όταν η αγοραία ΤΑν είναι ανώτερη από την ΤΑσ. Η σύμβαση επί διαφοράς θα περιέχει ορισμένες διασφαλίσεις κατά της υπεραντιστάθμισης.

(182) Όσον αφορά το τέταρτο κριτήριο της απόφασης Altmark, οι αρχές του ΗΒ θεωρούν ότι σκοπός αυτού του κριτηρίου είναι να εξασφαλιστεί ότι η αντιστάθμιση που χορηγείται για την παροχή ΥΓΟΣ αντιστοιχεί σε αυτό που θα ήταν το κανονικό τίμημα της αγοράς για παρόμοια υπηρεσία. Εικάζεται ότι, στην προκειμένη περίπτωση, η έλλειψη κατάλληλου σημείου αναφοράς δεν θα πρέπει να αποκλείσει την εφαρμογή του τέταρτου κριτηρίου της απόφασης Altmark. Η Επιτροπή θα πρέπει, θεωρητικά, να αξιολογήσει την ύπαρξη πλεονεκτήματος σε σχέση με τα αντικειμενικά και επαληθεύσιμα στοιχεία που είναι διαθέσιμα στην παρούσα υπόθεση. Οι αρχές του ΗΒ θεωρούν ότι η εργασία των εξωτερικών συμβούλων για τον προσδιορισμό και την επαλήθευση του κόστους, προκειμένου να διασφαλιστεί ότι οι εκτιμήσεις του κόστους από την NNBG για την παροχή ΥΓΟΣ είναι εύλογες, θα πρέπει να είναι αρκετή για να θεωρηθεί ότι τηρείται το τέταρτο κριτήριο της απόφασης Altmark.

(183) Όσον αφορά την εγγύηση των πιστώσεων, οι αρχές του Ηνωμένου Βασιλείου θεωρούν ότι δεν θα αποτελέσει πλεονέκτημα για μια επιχείρηση, διότι θα παρέχεται με εμπορικούς όρους σύμφωνα με την αρχή του επενδυτή σε οικονομία της αγοράς («ΙΕΟΑ»). Η κυβέρνηση του Ηνωμένου Βασιλείου θεωρεί ότι η εγγύηση πιστώσεων και οι όροι της σύμβασης επί διαφοράς εξυπηρετούν διαφορετικούς σκοπούς. Σκοπός της CfD είναι να αποτελέσει μακροπρόθεσμη συμβατική ρύθμιση για τη μείωση της αβεβαιότητας των τιμών χονδρικής στην αγορά με την επιφύλαξη της απόδοσης του υποκείμενου στοιχείου ενεργητικού. Η εγγύηση πιστώσεων, όπως και οι εμπορικές πιστωτικές εγγυήσεις από οικονομικούς ασφαλιστές, θα διευκολύνουν την ευρύτερη πρόσβαση στις κεφαλαιαγορές μακροπρόθεσμου χρέους. Η κοστολόγηση και η έγκριση της εγγύησης πιστώσεων εξαρτάται σε μεγάλο βαθμό από τον κίνδυνο στο σύνολο του υποκείμενου έργου καθώς και τους όρους της CfD. Εντούτοις, δεν ισχύει το αντίστροφο: η σύσταση εγγύησης ανακατανέμει μάλλον τα χαρακτηριστικά κινδύνου μεταξύ των επενδυτών χρεωστικών τίτλων και του εγγυητή παρά αλλάζει το προφίλ κινδύνου του έργου. Η κυβέρνηση του ΗΒ δεν θεωρεί ότι η εταιρεία του έργου θα λάβει πρόσθετη στήριξη από τον συνδυασμό μιας σύμβασης επί διαφοράς και μιας εγγύησης πιστώσεων.

(184) Όσον αφορά τη συμφωνία του Υπουργού σχετικά με την καταβολή αποζημίωσης σε περίπτωση διακοπής της λειτουργίας για λόγους πολιτικής, το ΗΒ ισχυρίζεται ότι όλες οι CfDs θα περιλαμβάνουν διατάξεις για την αποζημίωση των επενδυτών σε περίπτωση «παύσης λειτουργίας που παρέχει δικαίωμα αποζημίωσης», όπως μια αλλαγή της νομοθεσίας που κλείνει οριστικά το σύνολο της εγκατάστασης (αναλόγως με την τεχνολογία) ή την άρνηση της κυβέρνησης του ΗΒ να αποδεχθεί κάθε επανέναρξη της λειτουργίας της εγκατάστασης μετά την παρέλευση συγκεκριμένου χρονικού διαστήματος από την παύση της λειτουργίας. Η απευθείας συμφωνία μεταξύ του Υπουργείου και των επενδυτών της NNBG είναι μια πρόσθετη και χωριστή συμφωνία που προορίζεται να λειτουργεί ενισχυτικά προς τις διατάξεις της απόφασης για την παύση της λειτουργίας που πληροί τις προϋποθέσεις αποζημίωσης. Η συμφωνία εγγυάται ότι εάν, κατόπιν κλεισίματος της μονάδας για λόγους πολιτικής, ο αντισυμβαλλόμενος φορέας αθετήσει την υποχρέωση για την καταβολή των αντισταθμιστικών πληρωμών στους επενδυτές της NNBG, το Υπουργείο θα καταβάλει τη συμφωνηθείσα αποζημίωση στους επενδυτές. Δεν προβλέπει πρόσθετες αντισταθμιστικές πληρωμές στην NNBG ή στους επενδυτές της.

(185) Επιπλέον, οι αρχές του ΗΒ υποστηρίζουν ότι η συμφωνία ήταν αναγκαία, διότι η πυρηνική ενέργεια δεν ενέχει ειδικούς κινδύνους όσον αφορά τη θέση εκτός λειτουργίας για λόγους πολιτικής.

(186) Οι αρχές του ΗΒ ισχυρίζονται ότι δεν έχουν πρόθεση κάθε συμφωνία CfD να συνοδεύεται από συμφωνία του Υπουργού, εφόσον αυτό θα πρέπει να εξετάζεται κατά περίπτωση για κάθε έργο. Εντούτοις, ισχυρίζονται ότι είναι πιθανό η πρακτική για μια άμεση συμφωνία να εφαρμοστεί και σε άλλα έργα, ακόμη και σε άλλες τεχνολογίες, ιδίως σε ιδιαίτερα μεγάλα έργα ή/και να υπάρξουν παρόμοιες ρυθμίσεις σχετικά με τον παροπλισμό.

(187) Σύμφωνα με τις αρχές του Ηνωμένου Βασιλείου, πραγματικός σκοπός των αντισταθμιστικών πληρωμών είναι η αποκατάσταση της αρχικής θέσης των επενδυτών της NNBG και δεν θα πρέπει να θεωρηθούν ως κρατική ενίσχυση.

(188) Οι αρχές του ΗΒ ισχυρίζονται περαιτέρω ότι, εάν το μέτρο συνιστά πράγματι κρατική ενίσχυση, αυτή θα ήταν συμβιβάσιμη με την εσωτερική αγορά βάσει του πλαισίου των ΥΓΟΣ.

(189) Υπάρχει η άποψη ότι η επένδυση σε νέα μονάδα παραγωγής πυρηνικής ενέργειας που θα παραδοθεί και θα τεθεί σε λειτουργία εντός συγκεκριμένου χρονικού πλαισίου και η λειτουργία της στο πλαίσιο της επενδυτικής σύμβασης για μια περίοδο διαφορικών πληρωμών διάρκειας 35 ετών συνιστά ΥΓΟΣ. Επιπλέον, οι ρυθμίσεις των CfD έχουν τα αναγκαία στοιχεία για μια πράξη ανάθεσης και ορίζουν τις υποχρεώσεις παροχής δημόσιας υπηρεσίας και τα επίπεδα αποζημίωσης.

(190) Ορισμένοι ισχυρίζονται ότι, επειδή η περίοδο ανάθεσης των 35 ετών (που αντιπροσωπεύει την περίοδο διαφορικών πληρωμών) είναι μικρότερη από το συνολικό χρονικό διάστημα απόσβεσης των 60 ετών για τον HPC, η διάρκεια της περιόδου ανάθεσης είναι δικαιολογημένη δεδομένης της υπό εξέταση ΥΓΟΣ.

(191) Όσον αφορά τις απαιτήσεις για τις δημόσιες συμβάσεις, η κυβέρνηση του ΗΒ ισχυρίζεται ότι η Επιτροπή θα έπρεπε να λάβει ως δεδομένη τη νομιμότητα της διαδικασίας επιλογής και διαπραγμάτευσης, εκτός εάν η έρευνα δείχνει ότι η διαδικασία ήταν εσφαλμένη. Το ΗΒ θεωρεί ότι οι κανόνες περί δημοσίων συμβάσεων της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου (23) ή της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου (24) για την ανάθεση δημόσιων συμβάσεων έργων, προμηθειών και υπηρεσιών δεν θα μπορούν να εφαρμοστούν για το υπό εξέταση μέτρο, διότι αυτό δεν ενέχει καμία σύμβαση προμηθειών, έργων ή υπηρεσιών προς όφελος της κυβέρνησης του ΗΒ ή άλλου δημόσιου φορέα κατά την έννοια των οδηγιών αυτών. Ορισμένοι ισχυρίζονται ότι, για τους ίδιους λόγους, η κυβέρνηση του ΗΒ θεωρεί ότι το άρθρο 8 της οδηγίας για την ηλεκτρική ενέργεια δεν εφαρμόζεται στο κοινοποιηθέν μέτρο. Παρ' όλα αυτά, οι αρχές του ΗΒ αναφέρουν ότι οι διαδικασίες που εφαρμόσθηκαν μέχρι σήμερα από την κυβέρνηση του ΗΒ για τον προσδιορισμό κατάλληλων επενδυτών βάσει του προγράμματος EMR βασίζονταν σε ένα σαφές, διαφανές και χωρίς διακρίσεις πλαίσιο, ισοδύναμο με διαδικασία διαγωνισμού από την άποψη της διαφάνειας και των μη διακρίσεων. Υπάρχει εξάλλου η άποψη ότι οι λεπτομερείς όροι μιας σύμβασης, όπως η σύμβαση για τον HPC, πρέπει να αποτελούν αντικείμενο ατομικής διαπραγμάτευσης, ώστε να αντικατοπτρίζουν τα χαρακτηριστικά της συγκεκριμένης επένδυσης.

(192) Όσον αφορά τις διακρίσεις, σύμφωνα με πληροφορίες, σε περίπτωση που η κυβέρνηση του ΗΒ αναθέσει την ίδια ΥΓΟΣ για νέα πυρηνική μονάδα παραγωγής ηλεκτρικής ενέργειας σε άλλη επιχείρηση, θα εξασφαλίσει ότι θα χρησιμοποιηθεί η ίδια μέθοδος για τον υπολογισμό της ΤΑν και της ΤΑσ. Ωστόσο, οι ακριβείς όροι της κάθε σύμβασης επενδύσεων μπορεί να διαφέρουν λόγω των μοναδικών χαρακτηριστικών του προϊόντος. Εντούτοις, αυτές οι πιθανές διακυμάνσεις αιτιολογούνται αντικειμενικά και δεν συνιστούν διακρίσεις.

(193) Όσον αφορά τις απαιτήσεις σχετικά με την αποζημίωση, οι αρχές του ΗΒ ισχυρίζονται ότι η ΤΑσ υπολογίστηκε με βάση το προβλεπόμενο κόστος κατασκευής και εκμετάλλευσης της NNBG, καθώς και ενός μη εγγυημένου εύλογου κέρδους, ενώ τα έξοδα της NNBG έχουν τεκμηριωθεί και ελεγχθεί από ανεξάρτητο φορέα.

(194) Οι αρχές του ΗΒ θεωρούν ότι δεν θα ήταν αναγκαίες πρόσθετες απαιτήσεις όσον αφορά το μέτρο, διότι δεν εμπίπτει σε καμία από τις περιπτώσεις που προβλέπονται από το πλαίσιο για τις ΥΓΟΣ και δεν υπάρχουν, κατά τους ισχυρισμούς ορισμένων, λόγοι για να συναχθεί το συμπέρασμα ότι το μέτρο θα προκαλέσει σοβαρές στρεβλώσεις του ανταγωνισμού στην εσωτερική αγορά, ούτε ότι θα επηρεάσει τις μεταξύ των κρατών μελών συναλλαγές σε τέτοιο βαθμό. Σύμφωνα με πληροφορίες, παρόμοιες υπηρεσίες δεν παρέχονται ανταγωνιστικά προς την ΥΓΟΣ και δεν αναμένεται να παρέχονται από τον ιδιωτικό τομέα στο εγγύς μέλλον. Κατά τους ισχυρισμούς ορισμένων, η Επιτροπή έχει αναγνωρίσει σε προγενέστερη απόφασή της ότι η δημόσια στήριξη υπέρ του τομέα της ηλεκτρικής ενέργειας σε μια γεωγραφικά απομονωμένη χώρα (Ιρλανδία), με περιορισμένη διασύνδεση με άλλα ενεργειακά δίκτυα, έχει περιορισμένες επιπτώσεις στις συναλλαγές και δεν είναι αντίθετη προς το συμφέρον της Κοινότητας (25). Το ίδιο ισχύει, κατά τους ισχυρισμούς ορισμένων, και για το ΗΒ τομέα ηλεκτρικής ενέργειας.

(195) Συμπληρωματικές παρατηρήσεις στο έγγραφο των αρχών του Ηνωμένου Βασιλείου: (i) Οι αρχές του ΗΒ διευκρινίζουν σε διάφορα μέρη της απάντησής τους ότι σκοπός του μέτρου είναι να παράσχει κίνητρα για ή να αποδεσμεύσει επενδύσεις στην παραγωγή χαμηλών ανθρακούχων εκπομπών, ιδίως σε νέα πυρηνική τεχνολογία. (ii) Σκοπός της CFD για τον HPC είναι η αποτελεσματικότερη δυνατή αντιμετώπιση των εμποδίων στο έργο και η προστασία έναντι ορισμένων κινδύνων, κυρίως ως προς την αβεβαιότητα σχετικά με τις μελλοντικές τιμές ηλεκτρικής ενέργειας. (iii) Υπάρχουν πολλοί τρόποι με τους οποίους το κόστος της NNBG ενδέχεται να είναι υψηλότερο από το αναμενόμενο ή τα έσοδά της να είναι χαμηλότερα από τα αναμενόμενα (για παράδειγμα, εάν δεν επιτύχει τα σχεδιαζόμενα ποσοστά παραγωγής ή εάν οι τιμές πώλησης ηλεκτρικής ενέργειας που επιτυγχάνει είναι χαμηλότερες από την αγοραία ΤΑν). (iv) Η NNBG θα είναι ελεύθερη να πωλεί την ηλεκτρική της ενέργεια είτε στην αγορά άμεσης παράδοσης είτε βάσει σύμβασης. Δεν υπάρχει απαίτηση να πωλεί η NNBG μόνο στην αγορά άμεσης παράδοσης.

4.2 ΠΑΡΑΤΗΡΗΣΕΙΣ ΠΟΥ ΔΙΑΤΥΠΩΘΗΚΑΝ ΣΧΕΤΙΚΑ ΜΕ ΤΟΥΣ ΣΤΟΧΟΥΣ ΚΟΙΝΟΥ ΣΥΜΦΕΡΟΝΤΟΣ

(196) Το ΗΒ υποστηρίζει ότι επιδιώκει την επίτευξη των κοινών στόχων της ΕΕ για απαλλαγή από τις ανθρακούχες εκπομπές, την ασφάλεια εφοδιασμού και τη διαφοροποίηση του εφοδιασμού με το χαμηλότερο δυνατό κόστος και ότι αντιμετωπίζει, όπως και άλλα κράτη μέλη, την πρόκληση της επίτευξής τους.

(197) Το ΗΒ παρατηρεί ότι η ενεργειακή απόδοση, η αύξηση της ζήτησης, η διασύνδεση και η καλύτερη λειτουργία των αγορών εξισορρόπησης είναι σημαντικές, αλλά δεν μπορούν να επιτύχουν αυτούς τους στόχους από μόνες τους, παρά το ότι βρίσκονται σε ανοδική πορεία. Ταυτόχρονα, το ΗΒ υποστηρίζει ότι η αρμοδιότητα καθορισμού του ενεργειακού μείγματος ανήκει στα κράτη μέλη και ότι έχει αποφασίσει ότι η πυρηνική ενέργεια θα πρέπει να αποτελεί μέρος του ενεργειακού μείγματος.

(198) Η πυρηνική ενέργεια θα συμβάλει στην απαλλαγή από τις ανθρακούχες εκπομπές, διότι είναι τεχνολογία χαμηλών εκπομπών άνθρακα, και η αξιολόγηση του ΗΒ δείχνει ότι είναι ένα στοιχείο του οικονομικά αποδοτικότερου τρόπου απαλλαγής από τις ανθρακούχες εκπομπές, όπως και οι ανανεώσιμες πηγές ενέργειας και μονάδες ηλεκτροπαραγωγής με σύστημα CCS.

(199) Η αποκλειστική στήριξη σε άλλες τεχνολογίες θα εγκυμονούσε κινδύνους. Ειδικότερα, το ΗΒ εκτιμά ότι, χωρίς την πυρηνική ενέργεια, θα χρειαζόταν είτε 14GW χερσαίας αιολικής ενέργειας, είτε 11GW υπεράκτιας αιολικής ενέργειας είτε 5GW από μονάδες CCGT (26) επιπλέον της υφιστάμενης ή προγραμματιζόμενης ικανότητας παραγωγής για την ικανοποίηση της ζήτησης εντός του χρονοδιαγράμματος.

(200) Το ΗΒ πιστεύει επίσης ότι απαιτείται διαφοροποιημένο ενεργειακό μείγμα για να υπάρξει ένα αξιόπιστο και ισορροπημένο σύστημα παραγωγής ηλεκτρικής ενέργειας.

(201) Τέλος, το ΗΒ διευκρινίζει ότι η πολιτική του για την πυρηνική ενέργεια είναι σύμφωνη με την επιδίωξη ενός στόχου κοινού συμφέροντος βάσει της Συνθήκης Ευρατόμ.

4.3 ΥΠΟΒΛΗΘΕΙΣΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΙΣ ΑΔΥΝΑΜΙΕΣ ΤΗΣ ΑΓΟΡΑΣ ΚΑΙ ΤΗΝ ΑΝΑΓΚΗ ΚΡΑΤΙΚΗΣ ΠΑΡΕΜΒΑΣΗΣ

(202) Το ΗΒ υποστηρίζει ότι υπάρχει ένα σύνολο αδυναμιών της αγοράς που πλήττει την παραγωγή ηλεκτρικής ενέργειας, ειδικότερα την παραγωγή ενέργειας χαμηλών εκπομπών διοξειδίου του άνθρακα και ιδίως την παραγωγή νέας πυρηνικής ενέργειας.

(203) Ειδικότερα, το ΗΒ αναφέρει τις ακόλουθες αδυναμίες της αγοράς που είναι χαρακτηριστικό των αγορών ηλεκτρικής ενέργειας εν γένει: α. Υπολειπόμενα εξωτερικά χαρακτηριστικά του άνθρακα. Οι τρέχουσες πολιτικές (συμπεριλαμβανομένου του συστήματος εμπορίας δικαιωμάτων εκπομπής («ΣΕΔΕ») λόγω του χαμηλού επιπέδου των τιμών των δικαιωμάτων εκπομπής διοξειδίου του άνθρακα) δεν θα παρείχαν επαρκή μακροπρόθεσμη βεβαιότητα ή αρκετά ισχυρές ενδείξεις για την πλήρη εσωτερίκευση του αρνητικού κόστους της παραγωγής ηλεκτρικής ενέργειας (δηλαδή την ταυτόχρονη παραγωγή εκπομπών διοξειδίου του άνθρακα), γεγονός που δεν διευκολύνει τις νέες επενδύσεις στον πυρηνικό τομέα· β. Θετικοί εξωτερικοί παράγοντες που οδηγούν σε μειωμένη παροχή ασφάλειας και διαφοροποίηση του εφοδιασμού από την αγορά. Η διαθεσιμότητα ηλεκτρικής ενέργειας θα είχε χαρακτηριστικά δημόσιου αγαθού, που οδηγούν σε εσφαλμένη κοστολόγηση της έλλειψης και εντέλει στην «έλλειψη χρημάτων» — δηλαδή μειωμένη παραγωγή και ασφάλεια του εφοδιασμού. Αυτό συμβαίνει διότι οι αποφάσεις για ιδιωτικές επενδύσεις στην παραγωγή ηλεκτρικής ενέργειας δεν λαμβάνουν υπόψη ούτε το κοινωνικό κόστος των δυνητικών διακοπών ούτε τις επιπτώσεις της διαθεσιμότητας παραγωγής ενέργειας στο δίκτυο και στους άλλους χρήστες του δικτύου και, ως εκ τούτου, οι κίνδυνοι και τα οφέλη των επιμέρους τεχνολογιών δεν θα ευθυγραμμίζονται με το κοινωνικό όφελος, καθώς το φυσικό αέριο προστατεύεται ως εκ της φύσεώς του και όλες οι άλλες τεχνολογίες επιβαρύνονται, με τελικό αποτέλεσμα τη μικρότερη διαφοροποίηση του εφοδιασμού· γ. Ανεπαρκή κίνητρα για την άντληση γνώσεων από την ανάπτυξη νέων και μη ώριμων τεχνολογιών. Αυτό θα οδηγούσε σε ανεπαρκή πρόβλεψη επενδύσεων σε νέες και καινοτομικές τεχνολογίες δ. Αδυναμίες της κεφαλαιαγοράς που περιορίζουν τα διαθέσιμα κονδύλια για έργα ενεργειακών υποδομών. Δεν θα μπορούσε να χρηματοδοτηθεί έργο για την παραγωγή πυρηνικής ενέργειας, διότι οι αγορές μεταφοράς κινδύνου είναι ατελείς και δεν θα υπάρξουν μέσα προστασίας έναντι αυτών των κινδύνων. Οι μακροπρόθεσμες συμβάσεις προμήθειας ηλεκτρικής ενέργειας θα είναι μικρότερης διάρκειας σε σύγκριση με τα επίπεδα των επενδύσεων, ενώ η αστάθεια των τιμών θα είναι πολύ μεγάλη και οι μακροπρόθεσμες προβλέψεις τιμών θα έχουν υψηλό βαθμό αβεβαιότητας.

(204) Το ΗΒ υποστηρίζει, επίσης, ότι υπάρχουν ορισμένες πρόσθετες αδυναμίες της αγοράς, ιδίως για την πυρηνική ενέργεια και δημιουργούν ακόμη περισσότερα εμπόδια για επενδύσεις σε αυτή την τεχνολογία: ε. Έκθεση σε πολιτικό κίνδυνο, και στ. Ακάλυπτη έκθεση σε κίνδυνο τιμών ηλεκτρικής ενέργειας, που συνιστά οξύτερη μορφή της ευρύτερης αδυναμίας της αγοράς που αναφέρεται στο σημείο δ ανωτέρω, διότι για την παραγωγή πυρηνικής ενέργειας απαιτούνται εξαιρετικά μεγάλες επενδύσεις.

(205) Το ΗΒ παρατηρεί ότι οι εν λόγω ανεπάρκειες της αγοράς δεν είναι απλώς θεωρητικές, όπως αποδεικνύει το γεγονός ότι δεν πραγματοποιήθηκε καμία επένδυση σε νέους πυρηνικούς σταθμούς παραγωγής ηλεκτρικής ενέργειας στο ΗΒ μετά την ελευθέρωση της αγοράς.

(206) Το ΗΒ δηλώνει ότι οι διαδικασίες ανάπτυξης υποδειγμάτων που αναφέρονται στην απόφαση για την κίνηση της διαδικασίας, και ιδίως οι προβλέψεις της Redpoint και του Υπουργείου Ενέργειας και Κλιματικής Αλλαγής (DECC), που ανέφερε ότι η νέα πυρηνική τεχνολογία θα εφαρμοστεί στην πράξη έως το 2027 ή το 2030, δεν είναι αξιόπιστες.

(207) Το ΗΒ επικαιροποίησε τη διαδικασία ανάπτυξης υποδειγμάτων με πιο πρόσφατα στοιχεία, που οδηγούν σε νέα πυρηνική τεχνολογία που θα αξιοποιηθεί εμπορικά το νωρίτερο το 2032 και, ενδεχομένως, όχι πριν από το 2050. Το ΗΒ τονίζει ότι η διαδικασία ανάπτυξης υποδειγμάτων απλουστεύει την πραγματικότητα και δεν μπορεί να λάβει υπόψη όλους τους κινδύνους και τις αβεβαιότητες που αντιμετωπίζουν οι επενδυτές σε πραγματικές συνθήκες.

(208) Το ΗΒ καταλήγει στο συμπέρασμα το ότι η εμπιστοσύνη στις δυνάμεις της αγοράς καθαυτή θα συνεπαγόταν κίνδυνο αναβολής της συμβολής της νέας πυρηνικής τεχνολογίας στην επίτευξη των στόχων του ΗΒ για πολλά έτη, και με ενδεχομένως υψηλότερο κόστος. Ακόμη και μικρές καθυστερήσεις τριών έως τεσσάρων ετών θα συνεπαγόταν απώλεια οφέλους που το Ηνωμένο Βασίλειο εκτιμά σε 30 δισεκατ. GBP.

(209) Τέλος, το Ηνωμένο Βασίλειο αμφισβητεί ότι άλλα έργα σε παρόμοιες αγορές θα μπορούσαν να αναπτυχθούν χωρίς την παρέμβαση ή τη στήριξη του κράτους.

4.4. ΠΑΡΑΤΗΡΗΣΕΙΣ ΠΟΥ ΕΛΗΦΘΗΣΑΝ ΣΧΕΤΙΚΑ ΜΕ ΤΗΝ ΚΑΤΑΛΛΗΛΟΤΗΤΑ ΚΑΙ ΤΟΝ ΧΑΡΑΚΤΗΡΑ ΚΙΝΗΤΡΟΥ ΤΩΝ ΜΕΤΡΩΝ

(210) Στην απάντησή του στην απόφαση για την κίνηση της διαδικασίας, το ΗΒ εμμένει στην άποψή του ότι η CfD είναι το καταλληλότερο μέσο για την προώθηση επενδύσεων σε νέες τεχνολογίες χαμηλών εκπομπών διοξειδίου του άνθρακα, και ιδίως στη νέα πυρηνική τεχνολογία.

(211) Η CfD θα εξαλείψει την αδυναμία αποτελεσματικού επιμερισμού ή μετακύλισης του κινδύνου αστάθειας των τιμών που οφείλονται στην ανεπάρκεια των αγορών μεταφοράς κινδύνου και την έλλειψη επαρκών αγορακεντρικών μέσων αντιστάθμισης. Οι συμβάσεις CfDs θα μετριάσουν τον κίνδυνο της μη αντισταθμιζόμενης μεταβλητότητας των τιμών χονδρικής, μειώνοντας την αβεβαιότητα ως προς την τιμή πώλησης την οποία θα λάβει η NNBG για την παραγόμενη ηλεκτρική ενέργεια. Με τον τρόπο αυτό, η CfD παρέχει την εγγύηση ότι θα επιτευχθεί αποδεκτό επίπεδο απόδοσης μετά την πραγματοποίηση της επένδυσης.

(212) Το ΗΒ παρατηρεί ότι η CfD θα αντιμετωπίσει τις επισημανθείσες αδυναμίες της αγοράς με χαμηλότερο κόστος για τους καταναλωτές σε σύγκριση με εναλλακτικούς μηχανισμούς, όπως η τυποποιημένη πριμοδότηση της τιμής τροφοδοσίας, διότι επιβάλλει ανώτατα επίπεδα τιμών και, με τον τρόπο αυτό, μειώνει την κρατική στήριξη όταν οι τιμές χονδρικής είναι υψηλότερες από την τιμή άσκησης. Λαμβανομένου υπόψη ότι ένα καθεστώς σταθερής πριμοδότησης της τιμής τροφοδοσίας θα κατέβαλλε το ίδιο ποσό για κάθε μονάδα ηλεκτρικής ενέργειας, ανεξάρτητα από το επίπεδο των τιμών χονδρικής πώλησης, οι CfD περιορίζουν τον κίνδυνο υπεραντιστάθμισης στις περιπτώσεις υψηλής τιμής χονδρικής πώλησης.

(213) Το ΗΒ τονίζει επίσης ότι η CfD θα είναι ένα μέσο βασισμένο στην αγορά, διότι επιβάλλει στον δικαιούχο να πωλήσει την παραγωγή του στην αγορά στις επικρατούσες τιμές χονδρικής. Επομένως, η NNBG θα εξακολουθήσει να έχει εμπορικά κίνητρα να πωλεί την ηλεκτρική ενέργεια σύμφωνα με την πάγια λειτουργία της αγοράς. Ειδικότερα, εάν η NNBG αποκλίνει από την ΤΑν, για παράδειγμα με την πώληση ηλεκτρικής ενέργειας σε τιμή χαμηλότερη από την ΤΑν, αυτό θα μείωνε τα έσοδά της, εφόσον η διαφορική πληρωμή θα υπολογιστεί με βάση την ΤΑν. Οι δικαιούχοι θα εξακολουθήσουν να υπόκεινται σε σχετική ανταγωνιστική πίεση από άλλους παράγοντες της αγοράς.

(214) Η κυβέρνηση του ΗΒ υποστηρίζει επίσης την άποψη ότι ο συνδυασμός της σύμβασης επί διαφοράς και της εγγύησης πιστώσεων αποτελεί το κατάλληλο μέσο.

(215) Κατά την άποψη του ΗΒ, η εγγύηση πιστώσεων από μόνη της δεν θα μείωνε την αβεβαιότητα των επενδυτών σχετικά με τις μελλοντικές τιμές χονδρικής, που το Ηνωμένο Βασίλειο θεωρεί ότι θα καταστήσει αναγκαία υψηλότερα επίπεδα στήριξης και, ως εκ τούτου, υψηλότερο κόστος για τους καταναλωτές. Η εγγύηση πιστώσεων αποσκοπεί στην αντιμετώπιση των δυσκολιών δανειοληψίας στις κεφαλαιαγορές για τα μεγάλα ποσά που απαιτούνται για επενδύσεις στη νέα πυρηνική τεχνολογία.

(216) Η εγγύηση πιστώσεων δεν προσφέρει επιπλέον προστασία σε κατόχους μετοχών από τους κινδύνους του έργου, σε σύγκριση με αυτό που θα μπορούσε να προσφέρει η αγορά και, ως εκ τούτου, δεν εξετάζεται η ανάγκη εξεύρεσης επενδυτών μετοχικών τίτλων. Οι επενδυτές δεν θα ήταν διατεθειμένοι να δεσμεύσουν πολύ μεγάλα χρηματικά ποσά, τόσο σε ίδια κεφάλαια όσο και σε έκτακτα ίδια κεφάλαια, χωρίς τη βεβαιότητα των εσόδων που παρέχει μια σύμβαση επί διαφοράς.

(217) Τέλος, το ΗΒ παρατήρησε ότι το έργο HPC ήταν το μοναδικό έργο πυρηνικής ενέργειας στο ΗΒ στο κατάλληλο στάδιο για συζήτηση και, ως εκ τούτου, θα ήταν πρακτικά αδύνατο να δημιουργηθεί μια γνήσια ανταγωνιστική διαδικασία.

4.5. ΠΑΡΑΤΗΡΗΣΕΙΣ ΠΟΥ ΠΑΡΕΛΗΦΘΗΣΑΝ ΣΧΕΤΙΚΑ ΜΕ ΤΗΝ ΑΝΑΛΟΓΙΚΟΤΗΤΑ ΤΩΝ ΜΕΤΡΩΝ

(218) Με την απάντησή του το ΗΒ εμμένει στην άποψή ότι η ΤΑσ καθορίστηκε στο ελάχιστο δυνατό επίπεδο για την παροχή κινήτρων για την επιδιωκόμενη επένδυση και βάσει αυστηρής διαδικασίας προσδιορισμού και επαλήθευσης του κόστους, αξιολόγησης του επιπέδου απόδοσης που θα επεδίωκαν ευλόγως οι επενδυτές σε σχέση με το έργο HPC, και με μια δυναμική διαπραγμάτευση με την EDF.

(219) Το ΗΒ ισχυρίστηκε ότι, βάσει της CfD, οι επενδυτές στο HPC εξακολουθούν να διατρέχουν σημαντικούς κινδύνους, ιδιαίτερα κινδύνους ως προς το κόστος κατασκευής αλλά και ορισμένους λειτουργικούς κινδύνους και τον κίνδυνο σχετικά με τον όγκο. Οι επενδυτές θα διατρέχουν τον κίνδυνο υπερβάσεων του κόστους κατασκευής και καθυστερήσεων, εφόσον η καταβολή της αμοιβής βάσει της CfD θα αρχίσει μόνο με την πώληση της ηλεκτρικής ενέργειας, δηλαδή όταν τεθεί σε λειτουργία η μονάδα. Εάν η NNBG δεν κατασκευάσει τη μονάδα εντός της προκαθορισμένης περιόδου θέσης σε λειτουργία, θα διατρέχει επίσης τον κίνδυνο συντόμευσης της διάρκειας της CfD, που υπολογίζεται από την ημερομηνία αυτή. Εάν η κατασκευή δεν ολοκληρωθεί έως την επέτειο της τελευταίας ημέρας θέσης σε λειτουργία της μονάδας, το ΗΒ θα έχει το δικαίωμα να καταγγείλει μονομερώς τη σύμβαση επί διαφοράς.

(220) Επιπλέον, η εγγύηση πιστώσεων θα εξακολουθεί να απαιτεί από τους επενδυτές να εισφέρουν σημαντικά ίδια κεφάλαια στο έργο και να καλύψουν τις υπερβάσεις κόστους, ενώ τα ίδια κεφάλαια δεν θα προστατεύονται από την εγγύηση σε σχέση με τους εν λόγω κινδύνους.

(221) Το επίπεδο της ΤΑσ θα υπολογιζόταν με αναφορά στις αναμενόμενες δαπάνες της NNBG για το έργο, αφήνοντας και περιθώρια για ένα εύλογο κέρδος. Ωστόσο, το ΗΒ υποστηρίζει ότι το κόστος μπορεί να είναι υψηλότερο ή τα έσοδα χαμηλότερα από τα αναμενόμενα, γεγονός που θα εξέθετε την NNBG σε κινδύνους ως προς το κέρδος.

(222) Το ΗΒ παρατηρεί ότι η CfD παρέχει προστασία έναντι της υπεραντιστάθμισης, δεδομένου ότι, όταν οι τιμές της αγοράς χονδρικής είναι υψηλότερες από την ΤΑσ, οι παραγωγοί θα προβαίνουν σε πληρωμές προς τους προμηθευτές. Επισημαίνει επίσης τις πρόσθετες διασφαλίσεις για την αποτροπή υπεραντιστάθμισης, υπό μορφή κατανομής οφελών από τη μείωση του κόστους κατασκευής και από τα ίδια κεφάλαια, τα οποία θα διασφαλίζουν ότι κάθε όφελος που αποκομίζει η NNBG θα το μοιράζεται με τους προμηθευτές και, τελικά, με τους καταναλωτές, ενώ ταυτόχρονα παρέχει επαρκή κίνητρα ώστε η NNBG να επιδιώξει την επίτευξη αυτών των κερδών. Ωστόσο, κάθε ζημία θα βαρύνει αποκλειστικά την NNBG.

(223) Το ΗΒ υποστηρίζει ότι οι μελλοντικές προσαρμογές της ΤΑσ, όπως αυτές λόγω μιας QCIL και των αναθεωρήσεων λειτουργικών εξόδων, θα εφαρμόζονται μόνο σε περιορισμένες και προκαθορισμένες περιστάσεις και αφορούν επιλεγμένα έξοδα. Οι αναθεωρήσεις λειτουργικών εξόδων θα λειτουργούν επίσης ως όριο της υπεραντιστάθμισης, εφόσον η ΤΑσ θα διορθώνεται προς τα κάτω, εάν οι εν λόγω δαπάνες είναι χαμηλότερες από τις αναμενόμενες.

(224) Το ΗΒ επαναλαμβάνει την άποψή του ότι η εγγύηση θα χορηγηθεί με εμπορικούς όρους και, ως εκ τούτου, δεν συνιστά κρατική ενίσχυση.

4.6 ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΙΣ ΠΙΘΑΝΕΣ ΣΤΡΕΒΛΩΣΕΙΣ ΤΟΥ ΑΝΤΑΓΩΝΙΣΜΟΥ ΚΑΙ ΤΙΣ ΣΥΝΑΛΛΑΓΕΣ ΜΕΤΑΞΥ ΚΡΑΤΩΝ ΜΕΛΩΝ

(225) Το Ηνωμένο Βασίλειο υποστήριξε ότι η σύμβαση επί διαφοράς δεν έχει σημαντικές συνέπειες για τον ανταγωνισμό και τις συναλλαγές μεταξύ κρατών μελών και, για να στηρίξει τον ισχυρισμό του, υπέβαλε εκθέσεις των KPMG, Oxera και Pöyry.

(226) Το μέσο της CfD θα ελαχιστοποιήσει κάθε στρέβλωση του αντ